KEMELUT SABAH – SIAPA MAIN SIAPA?

Melihat senarai susunan kabinet baru Sabah yang mengangkat sumpah pagi tadi, persoalan utama yang bermain dalam pemikiran kebanyakan orang tentunya ialah siapa main siapa dan siapa akhirnya kena main?
Walaupun Perdana Menteri, Anwar Ibrahim dan timbalannya, Zahid Hamidi turun sendiri ke Sabah untuk menyelesaikan kebuntuan dan kemudian mencadangkan pembentukan kerajaan perpaduan, tetapi Ketua Menteri, Hajiji Noor ternyata enggan akur kepada cadangan tersebut.
Selain mengenepikan UMNO dan Warisan dalam barisan baru kabinetnya, Hajiji turut membawa masuk PH ke dalam kabinet kerajaan negeri, manakala salah seorang daripada lima Adun UMNO yang dikategori belot pula telah diberikan jawatan Timbalan Ketua Menteri menggantikan Bung Mokhtar Radin.
Seorang lagi daripada lima Adun berkenaan juga diberikan jawatan menteri.
Kecewa dengan perlantikan tersebut dan keputusan Hajiji mengenepikan UMNO, Bung Mokhtar selaku Pengerusi UMNO Sabah mengumumkan tidak mengiktiraf kedudukan mereka dalam kerajaan negeri bagi mewakili UMNO.
Ini bermakna, UMNO secara rasmi adalah pembangkang di Sabah walaupun sebelum ini adalah sebahagian daripada kerajaan.
Status lima Adun itu tentunya menjadi perhitungan selepas ini dan apakah tindakan yang bakal UMNO ambil terhadap mereka?
PH pula, daripada kedudukan sebelum ini sebagai pembangkang kini telah bertukar menjadi sebahagian daripada kerajaan.
Warisan yang dulu adalah pembangkang dan cuba bekerjasama dengan UMNO untuk menjatuhkan Hajiji, tetap kekal sebagai pembangkang.
Yang aneh lagi pelik, walaupun UMNO dan Warisan adalah pembangkang di Sabah dalam pembentukan kerajaan baru ini, tetapi mereka adalah sebahagian daripada kerajaan perpaduan di peringkat pusat yang diterajui Anwar.
Persoalan paling besar, bagaimana Hajiji boleh menolak cadangan kerajaan perpaduan yang disarankan Anwar, tetapi dalam masa yang sama membawa masuk dua wakil PH dalam kabinetnya?
Jika idea kerajaan perpaduan Anwar boleh ditolak oleh Hajiji, siapa pula yang memberi restu kemasukan dua wakil PH itu ke dalam kabinet kerajaan negeri?
Ikut logik, jika idea kerajaan perpaduan yang dicadangkan Anwar telah ditolak oleh Hajiji, beliau sebagai Pengerusi PH juga sepatutnya tidak membenarkan penyertaan dua wakil PH itu dilantik sebagai menteri.
Yang paling malang dalam kemelut ini tidak lain ialah UMNO kerana dengan kehilangan status sebagai sebahagian dalam kerajaan negeri,parti itu dikira sebagai pihak yang tewas dan kecundang.
Siapa main siapa dan siapa telah kena main?
Tidak terkecuali menjadi persoalan, apakah keberanian Hajiji menolak cadangan kerajaan perpaduan itu ada kaitan dengan kedatangan Hamzah Zainuddin ke Sabah menemuinya dua hari lalu?
Sebagaimana ditulis dalam artikel sebelum ini – elok-elok jadi kerajaan, UMNO kini sudah jadi pembangkang di Sabah akhirnya.
Walaupun UMNO Sabah pasti ketika ini sedang kecewa dengan nasib mereka, tetapi siapa yang mahu dipersalahkan?
Adakah ia salah Bung Mokhtar yang berpakat dengan Warisan untuk menjatuhkan Hajiji?
Atau ia salah Presiden UMNO, Zahid Hamidi kerana gagal berperanan sewajarnya dalam memastikan penyelesaikan menang-menang dalam kemelut tersebut?
Kebetulan dengan Perhimpunan Agung UMNO yang akan berlangsung Jumaat dan Sabtu ini, adakah Zahid Hamidi bakal menjadi sasaran kecaman perwakilan berikutan nasib yang menimpa UMNO Sabah itu?
Yang pasti, di sebalik UMNO terus bergelora dengan kemelut di Sabah ini, kedudukan Anwar sebagai “Sivaji The Boss” tetap tidak tergugat, malah bertambah kukuh lagi.
– ShahbudinHusin 11/01/2023.

5

1

vote
Article Rating
Kongsikan artikel ini


KONON ADA 140 SOKONGAN DARIPADA 191 BAHAGIAN, TAPI KENAPA MASIH PENGECUT UNTUK BERLAWAN?

Sekumpulan 140 Ketua UMNO Bahagian, kononnyalah, dilaporkan berkumpul malam tadi untuk menyatakan sokongan kepada Presiden UMNO, Ahmad Zahid Hamidi dan timbalannya, Mohamad Hasan.
Bagaimanapun, sokongan mereka bukan bagi mempertahankan Zahid Hamidi dan Mohamad untuk siap sedia berlawan atau sebagai benteng hadapan dalam pertandingan, tetapi agar kedua-dua jawatan itu tidak dipertandingkan.
Maknanya, mereka berkumpul malam tadi adalah agar Zahid Hamidi dan Mohamad diberi kemenangan percuma atau “menang secara betina” dalam pemilihan UMNO akan datang ini.
Jurucakap kumpulan terbabit, Mohd Shafei Abdullah daripada Wangsa Maju dilaporkan berkata, Ketua-Ketua UMNO bahagian berkenaan sepakat mendesak agar jawatan Presiden dan Timbalan Presiden UMNO tidak dipertandingkan.
Beliau berkata, tumpuan UMNO ketika ini perlu terarah kepada memperkukuh parti daripada pelbagai peringkat untuk berdepan enam pilihan raya negeri (PRN) yang dijangka diadakan tahun ini.
“Untuk berdepan enam PRN tahun ini, kita perlu parti UMNO yang kuat, justeru kami berharap presiden (Ahmad Zahid) mengambil kira pandangan ini dan memastikan tiada pertandingan bagi jawatan tertinggi parti,” katanya pada sidang media itu.
Kehkehkeh…tikus di sawah padi pun barangkali ketawa dengan mereka ini – berkumpul beramai-ramai, tapi takut nak berlawan.
Kalau begitu, buat apa berkumpul dan bersolidariti?
Jika benar ada 140 bahagian berada di belakang Zahid Hamidi dan Mohamad sekarang, kenapa masih takut dan pengecut dengan pertandingan?
Dengan mendakwa memiliki 140 sokongan daripada 191 bahagian UMNO yang ada di seluruh, mereka yang berkumpul malam tadi sepatutnya bersuara dengan gagah – “marilah berlawan dengan kami kerana kami ada sokongan majoriti”.
Tetapi, kenapa berkumpul beramai-ramai dan mendakwa memiliki sokongan daripada 140 bahagian, namun masih pengecut untuk berlawan?
Konon ada 140 Ketua Bahagian, hairannya semacam kecut perut nak berlawan dengan lawan yang hanya tinggal 51 bahagian bersama mereka.
Betulkah ada 140 sokongan daripada bahagian-bahagian sebagaimana didakwa itu?
Pernahkah kita lihat lihat di dunia ini orang yang mendakwa ia kuat dan memiliki sokongan majoriti, tetapi bersikap pengecut dan tidak berani berdepan pertandingan?
Ataukah dakwaan ada sokongan 140 bahagian itu hanya sekadar propa untuk mendapat upah dan melobi jawatan daripada Zahid Hamidi dan Mohamad yang kini berkedudukan dalam kerajaan?
Sebenarnya, berdasarkan daripada pelbagai maklumat yang diterima, sokongan yang didakwa mewakili 140 bahagian itu “jauh panggang dari api”.
Sokongan mereka tidak sampai pun 100 bahagian, kata seorang pemimpin bahagian yang dihubungi.
Maklumat daripada media pula mengatakan, kehadiran Ketua-Ketua UMNO bahagian di Royal Chulan malam tadi juga jauh lebih rendah daripada 140 yang didakwa itu.
Ohhhh…patut lerrrr….
– ShahbudinHusin 12/01/2023.

3.7

3

votes
Article Rating
Kongsikan artikel ini


SEBELUM PRU TAK BOLEH BERTANDING, SELEPAS PRU PUN TAK BOLEH BERTANDING, HABIS…BILA YANG BOLEH?

Sama ada pertandingan bagi jawatan Presiden dan Timbalan Presiden UMNO dibenarkan atau tidak dalam pemilihan tahun ini hanya akan diketahui esok.
Berikutan usul mengenainya telah dibentangkan dan terdapat pihak yang bersetuju serta tidak bersetuju berkaitan dengannya, perwakilan PAU2022 akan memutuskannya melalui undian.
Ahli MT UMNO, Dr. Puad Zarkashi mengesahkan esok adalah kata putus penentuan di tangan perwakilan tentang perkara itu.
Jika perwakilan bersetuju agar tiada pertandingan, maka tiadalah pertandingan bagi dua jawatan tersebut dan begitulah sebaliknya.
Mengimbas ke belakang seketika, UMNO sebelum ini telah berusaha sedaya upaya untuk menangguhkan pemilihan dengan alasan jika diadakan pertandingan sebelum PRU15, ia akan menyebabkan perpecahan serta mengurangkan peluang meraih kemenangan.
Usaha itu bukan saja dengan menangguhkan pemilihan selama 18 bulan daripada tarikh matang yang sepatutnya pada 2021, malah kemudian meminda perlembagaan UMNO yang menetapkan pemilihan hanya akan diadakan selepas enam bulan setelah setiap PRU dilangsungkan.
Kini PRU15 telah berakhir dan keputusan buruk yang menimpa UMNO telah banyak diperkata dan diperdebatkan.
Sepatutnya ketika ini, sambil menginsafi prestasi buruk daripada 54 kerusi Parlimen yang dimenangi pada PRU 2018 kepada hanya 26 kerusi pada PRU15 lalu, membenarkan pertandingan dan menukar “kepala ikan yang busuk” adalah pilihan yang terbaik untuk memulihkan semangat baru mendepani perjuangan masa depan.
Pasukan bolasepak profesional pun selepas kalah teruk biasanya akan menukar pengurus pasukannya.
Malangnya, selepas PRU15 betakhir pun pertandingan dan pemilihan pemimpin cuba dihalang sekali lagi.
Kalau begitu, baiklah haramkan saja pertandingan buat selama-lamanya dan Presiden hanya boleh ditukar setelah berlaku kematian.
Kiranya UMNO menang dengan cemerlang pada PRU15, logiklah juga jika mahu dihalang daripada diadakan pertandingan.
Ini tidak, dengan prestasi lebih buruk pula mahu dihalang pertandingan.
Tanah liat jenis apa ada dalam kepala gerombolan pengampu-pengampu UMNO ini?
Jika sebelum PRU tak dibenarkan bertanding, kemudian selepas PRU pun tak dibenarkan juga ada pertandingan…habis, bila masanya lagi mahu bertanding?
Sedarlah, jika tiada pertandingan pada pemilihan UMNO tahun ini dan Zahid Hamidi terus kekal sebagai Presiden, ini bermakna beliau akan terus mengetuai BN pada PRU16 akan datang.
Ini kerana pemilihan UMNO yang seterusnya hanya akan dilakulan dalam tempoh enam bulan selepas PRU16 dilangsungkan.
Daripada 54 kerusi dimenangi pada 2018 dan Zahid Hamidi hanya mampu membawa kemenangan 26 kerusi pada PRU15 lalu – cuba fikir sejenak – jika beliau lagi mengetuai parti, berapa kerusi UMNO boleh menang pada 2027 akan datang? –
ShahbudinHusin 13/01/2023.

5

1

vote
Article Rating
Kongsikan artikel ini


ZAHID HAMIDI UBAH PENDIRIAN, TAKUT PERTANDINGAN?

Semalam lain, hari ini lain – itulah gambaran yang boleh disimpulkan tentang pendirian sebenar Presiden UMNO, Ahmad Zahid Hamidi mengenai pertandingan dua jawatan tertinggi dalam parti itu.
Ketika bertembung dengan Khairy Jamaluddin di WTCKL semalam, sambil bersalam dengan bekas Menteri Kesihatan itu, Zahid Hamidi menyatakan kesediaannya untuk berlawan.
Penegasan Zahid Hamidi itu segera mengundang pujian daripada KJ dan beliau menyifatkan Timbalan Perdana Menteri itu sebagai seorang yang berani.
Bagaimanapun, ketika berucap di perasmian Perhimpunan Agung UMNO 2022, lain pula nada Zahid Hamidi.
Beliau sebaliknya menyerahkan kepada perwakilan untuk membuat keputusan sama ada dua jawatan utama parti mahu dipertandingkan atau tidak pada pemilihan akan datang ini.
“Sebagai seorang yang yakin kepada proses demokrasi, saya menyerahkan kepada perwakilan untuk menentukannya.
“Namun, saya yakin ahli UMNO boleh menilai yang mana kaca yang mana permata. Yang mana pepat di luar, rencong di dalam.
“Bak kata orang muda, yang mana ‘ori’ yang mana ‘fake’,” katanya ketika menyampaikan ucapan perasmian sebagaimana dipetik daripada FMT.
Laporannya di sini –
https://www.freemalaysiatoday.com/category/bahasa/tempatan/2023/01/13/zahid-serah-perwakilan-tentu-2-jawatan-utama-dipertanding/
Pertandingan jawatan presiden dan timbalan presiden menimbulkan polemik apabila pemimpin parti mempunyai pandangan berbeza sama ada ia perlu dipertandingkan atau tidak.
Ada yang mahu pertandingan dibenarkan dan ada juga yang tidak mahu ia diadakan, kononnya untuk mengelak perpecahan dalam menghadapi PRN di enam negeri tidak lama lagi.
Tetapi, pendirian Zahid Hamidi sendiri sebagai pemimpin yang bakal dilawan bagaimana?
Adakah beliau benar-benar sedia berlawan atau “ready to fight” sebagaimana yang diucapkannya di depan KJ semalam?
Atau pendiriannya sudah berubah setelah melihat bagaimana KJ diserbu dan disambut meriah ketika meninjau Perhimpunan sayap-sayap parti semalam?
Kenapa mesti serah kepada perwakilan?
Tidak bolehkah Zahid Hamidi sendiri secara terbuka menyatakan agar pertandingan tidak dihalang?
Kalau serah kepada perwakilan menentukan sama ada perlu pertandingan atau tidak, adakah 140 Ketua UMNO Bahagian yang dua hari lalu mengusulkan agar Zahid Hamidi dan Mohamad Hasan tidak dilawan akan segera memulakan gerakan untuk menentukan perwakilan memihak kepada kehendak mereka?
– ShahbudinHusin 13/01/2023.

5

1

vote
Article Rating
Kongsikan artikel ini


PH BOLEH MENANG 45 KERUSI DI SELANGOR, GELOMBANG HIJAU SEKADAR KOCAK AIR DALAM CAWAN – RAFIZI

Timbalan Presiden PKR Rafizi Ramli menjangkakan Pakatan Harapan (PH) mampu menang sekurang-kurangnya 45 kerusi dewan undangan negeri di Selangor sekiranya jentera berkerja keras, pada pilihan raya negeri akan datang.
Melihat ia sebagai sasaran yang realistik, Rafizi berkata ia kerana faktor pengundi yang disifatkan sebagai “celik ekonomi.”
Rafizi turut menjangkakan bahawa PH kemungkinan akan hilang tujuh hingga lapan kerusi daripada 51 kerusi yang dimenangi pada PRU ke-14, iaitu ketika Bersatu juga merupakan sebahagian daripada PH.
Namun, menurut Rafizi, jumlah itu juga bergantung kepada prestasi kerajaan persekutuan sepanjang kira-kira empat bulan ini dan peralihan pengundi Umno kepada PH selepas menubuhkan kerajaan persekutuan bersama.
“Setakat ni kalau kita tengok kepada beberapa kaji selidik yang berasingan menunjukkan bahawa pengundi PH yang menerima dengan baik gabungan ini
“Jadi

hypothetically
, sepatutnya untuk mengekalkan 40 kerusi tu agak mudah kerana tanda-tandanya paling menyokong dan menerima realiti kerajaan perpaduan ini, adalah penyokong PH terutamanya penyokong di kawasan bandar dan separuh bandar, yang faham tentang keperluan dan dasar nak dibuat.
“Di Selangor, risiko yang kita belum tahu lagi maksudnya ketidaktentuan berapa banyak undi Umno yang boleh dipindahkan kepada PH,

not so much
(tidak begiru banyak) berapa banyak pengundi PH itu akan menyokong PH ataupun PH-BN,” katanya dalam sidang media selepas berucap di Konvensyen PKR untuk PRN Selangor di IDCC, Shah Alam, Selangor hari ini.
Katanya, meskipun tugas untuk menjelaskan kepada akar umbi Umno agak rumit, tetapi ia akan tidak mustahil walaupun memakan masa.
Pada masa sama, Rafizi yang juga menteri ekonomi meminta supaya perwakilan di Selangor tidak bimbang dengan “gelombang hijau” dari Perikatan Nasional bagi berdepan PRN, susulan keputusan pada PRU15 lalu.
Ini kerana menurutnya, negeri itu akan dapat dipertahankan pada PRN akan datang sekiranya parti itu kekal mengamalkan pendekatan yang sama dengan rakyat sewaktu menjadi pembangkang, meskipun telah menjadi sebahagian daripada kerajaan persekutuan.
“Tahun 2018 masa PAS dan Umno cukup yakin boleh rampas Selangor, kita (PH) menang besar… sebab itu gelombang yang PAS rasa sedang mereka bawa di Selangor ini bagi saya macam kocak air dalam cawan kecil,” katanya.
Rafizi sebaliknya memberi jaminan bahawa gelombang PAS atau dikatakan gelombang hijau itu akan surut berdasarkan prestasi yang akan ditonjolkan oleh kerajaan persekutuan yang bertanggungjawab menjaga soal ekonomi negara dan rakyat.
“PN nak

enjoy

sangat biarlah, biarlah dua tiga bulan ini… Pandangan saya kita akan pertahankan Selangor dengan selesa, selepas ini Insya-Allah kita kejutkan orang ramai terutama geng PAS yang seronok sekarang ini.
“Dengan PAS ni kita tahu perangai dia, kalau kita lihat PAS di media sosial ini tahap keyakinan mereka ini tinggi, macam dia kalahkan Perancis main bola, kekuatan dan kemahiran tidak seberapa di media sosial tetapi dia macam hendak ambil alih Malaysia,” katanya dalam ucapannya di hadapan ratusan perwakilan PKR Selangor.
Katanya, selepas menampuk kuasa di Selangor selama empat penggal, PH telah kenal dengan citarasa pengundi di negeri itu yang tidak sukakan pemimpin yang terlalu banyak protokol dan bergantung kepada kekuatan kerajaan ketika berkempen.
“Kita selalu dilihat sebagai parti yang dekat dengan rakyat. Kalau kita kekalkan, kita bukan saja pertahankan Selangor, tapi boleh menang bergaya daripada yang disangkakan,” katanya.
Sumber –
https://m.malaysiakini.com/news/651574

3

2

votes
Article Rating
Kongsikan artikel ini


MENJAWAB PERSOALAN MENGAPA SAYA BERIA-IA MAHU JAWATAN PRESIDEN UMNO DIPERTANDINGKAN

Artikel saya sebelum ini yang bertajuk “Zahid Hamidi, Tok Mat Sah Penakut” nampaknya mendapat respon kurang menyenangkan daripada kedua-dua pihak – UMNO dan juga PH – secara serentak.
Di pihak UMNO yang pro kepada Zahid Hamidi, mereka menyoal kenapa saya mempertikaikan usul tiada pertandingan yang diluluskan PAU2022 semalam, sedangkan ia adalah kehendak perwakilan, bukan keinginan Presiden dan Timbalan Presiden UMNO.
Seterusnya, mereka juga mengaitkan dengan Anwar Ibrahim, Mahiaddin Md Yasin dan Hadi Awang yang turut memenangi jawatan menerajui parti masing-masing tanpa pertandingan.
Bagi mereka yang menyokong PH, tulisan saya itu turut dipertikaikan, kononnya saya cuba menggugat kestabilan kerajaan perpaduan yang mana UMNO merupakan sebahagian daripadanya.
Tulisan saya yang tidak setuju dengan usul tiada pertandingan dalam UMNO itu dikaitkan juga dengan pencabar Zahid Hamidi dan Tok Mat yang kononnya mungkin pro kepada PN serta Mahiaddin.
Apa tujuan tulisan saya bersungguh-sungguh agar ada pertandingan dalam UMNO, demikian soal mereka.
Biar saya jelaskan begini – saya adalah penulis bebas yang tidak terikat dengan mana-mana pihak, tidak dibayar oleh sesiapa dan tidak menyertai mana-mana parti, walaupun pernah memegang beberapa jawatan di peringkat bahagian dan negeri dalam UMNO sehingga 2009 yang lalu.
Sebagai penulis, saya menulis berdasarkan isu semasa dalam negara, mengikut gerak hati dan ingin berkongsi pemikiran dengan pembaca.
Saya mula mengambil keputusan mengkritik UMNO sejak 2011 berikutan ada yang saya rasa tidak betul dalam era kepimpinan Najib Razak ketika itu di mana beliau seolah-olah tidak belajar daripada kemerosotan sokongan, diikuti kejatuhan yang menimpa Tun Abdullah Ahmad Badawi sebelum itu.
Sejak itu, sokongan saya hampir tuntas terhadap kemampuan yang ada pada Anwar Ibrahim untuk mengambil alih kepimpinan negara ini.
Meski Perdana Menteri banyak bertukar ganti selepas kejatuhan Najib, keyakinan saya tetap konsisten terhadap Anwar dan semua Perdana Menteri sebelum Anwar iaitu Tun Mahathir Mohamad, Mahiaddin dan Ismail Sabri Yaakob, sentiasa menjadi sasaran kritikan saya.
Jadi, untuk mengatakan tulisan saya yang mahu melihat berlaku pertandingan dalam UMNO sebagai bertujuan menggugat kerajaan perpaduan pimpinan Anwar sudah tentu tidak masuk akal dan tersasar daripada kebenaran.
Sebaliknya, tujuan saya agar berlaku pertandingan ialah untuk melihat imej yang lebih baik kepada kerajaan perpaduan melalui keabsahan Zahid Hamidi sebagai Presiden UMNO setelah memenangi jawatan itu melalui pertandingan.
Selagi jawatan ZahidHamidi tidak diabsahkan melalui pertandingan, tambahan sebelum ini UMNO telah menunda tarikh pemilihan dan meminda perlembagaan agar pertandingan hanya berlaku selepas PRU, selagi itulah kedudukan beliau menjadi pertikaian yang terbuka.
Daripada segi moralnya, apabila pemilihan ditunda dan perlembagaan dipinda bagi maksud yang sama, tentulah tujuannya agar pemilihan tidak lagi menjadi masalah selepas PRU berakhir.
Bersama kedudukan Zahid Hamidi sebagai Timbalan Perdana Menteri, saya yakin sepenuhnya beliau mampu memenangi jawatan itu jika berlaku pertandingan.
Saya bahkan telah menulis mengenai perkara itu sebelum ini –
https://shahbudindotcom.net/2023/01/05/mustahil-zahid-hamidi-boleh-kalah-kenapa-perlu-takut-dengan-lawan-yang-tiada-jawatan.html
Sebab itu, saya tidak faham mengapa Zahid Hamidi takut dan mengelak jawatannya dipertandingkan.
Hanya setelah menang sebagai Presiden UMNO melalui pertandingan saja yang dapat menutup mulut semua pengkritik mengenai kepimpinan dan keberadaan Zahid Hamidi memimpin UMNO.
Tetapi sekarang, walaupun kerajaan perpaduan ini tidak mungkin lagi tergugat kerana keabsahan Anwar sudah disahkan di Parlimen, bahkan parti-parti yang mendokong kerajaan juga telah menandatangani perjanjian mengukuhkan kerjasama, namun imejnya tetap tidak begitu baik berikutan ketidakberanian Zahid Hamidi menguji keabsahannya sebagai Presiden UMNO.
Lihat Anwar, bukankah setelah beliau berani menguji keabsahannya sebagai Perdana Menteri di Parlimen, tiada lagi suara-suara mempertikaikannya?
Apa yang kita mahu, bila Zahid Hamidi sedia untuk berlawan dan kemudian menang, beliau dengan sendirinya dapat mengukuh dan membantu memberi imej yang lebih baik kepada kerajaan perpaduan ini.
Mungkin ada yang bertanya, bagaimana jika Zahid Hamidi tewas?
Dengan diberikan jawatan Timbalan Perdana Menteri, lekeh sangatlah jika Zahid Hamidi tidak mampu menang berlawan dengan mereka yang tiada jawatan dalam kerajaan.
Sudah diberi jawatan yang baik dalam kerajaan, pandai-pandailah!!
Kepada pihak yang pro Zahid Hamidi dan Tok Mat, permintaan saya cuma satu – jangan malu menerima hakikat bahawa usul tambahan agar tiada pertandingan itu adalah dibawa oleh perwakilan daripada UMNO Bahagian Rembau yang diketuai oleh Timbalan Presiden UMNO.
Adakah jika perwakilan Rembau yang membawa usul berkenaan, logikkah yang mahu tiada pertandingan itu ialah Hishammuddin, Ismail Sabri atau KJ yang sudah berpindah ke UMNO Sungai Buloh?
Juga tidak kena untuk mengaitkan kedudukan Anwar, Mahiadddin dan Hadi Awang yang menang sebagai Presiden parti masing-masing tanpa pertandingan dengan Zahid Hamidi yang mahu diberi kemenangan percuma melalui usul yang diluluskan itu.
Anwar, Mahiaddin dan Hadi Awang menang jawatan masing-masing kerana tiada siapa mahu melawan mereka lantaran masih diyakini kepimpinannya, bukan kerana ada ketetapan melalui usul yang melarang sesiapa melawannya.
– ShahbudinHusin 15/01/2023.

3.9

7

votes
Article Rating
Kongsikan artikel ini


ZAHID HAMIDI, TOK MAT SAH PENAKUT

Walau apa jua hujah dan sandaran yang cuba dikemukakan, usul tiada pertandingan bagi jawatan Presiden dan Timbalan Presiden UMNO yang diluluskan PAU2022 semalam adalah bukti nyata Zahid Hamidi dan Mohamad Hasan takut dengan pertandingan.
Bukan saja usul berkenaan dibawa secara mengejut sebagai usul tambahan ketika perbahasan dan tanpa notis, ia juga dibentangkan oleh perwakilan daripada UMNO Bahagian Rembau yang diketuai oleh Mohamad Hasan atau Tok Mat.
Kenapa mesti usul berkenaan dibawa oleh UMNO Bahagian Rembau sendiri?
Dengan itu, sembang Zahid Hamidi sebelumnya ketika bertembung dengan Khairy Jamaluddin konon beliau “sedia berlawan” adalah propa dan temberang semata-mata.
Kedua-duanya sedar jika ada pertandingan, pasti mereka akan kalah berikutan prestasi buruk UMNO dan BN pada PRU15 yang lalu.
Alasan bahawa pertandingan perlu dielak untuk mengelak perpecahan dan bagi menghadapi PRN di enam negeri yang bakal berlangsung adalah tidak munasabah sama sekali.
Sekarang PRU sudah selesai, nak takut berpecah jadah apa lagi?
Berkenaan PRN pula, melihat enam negeri terbabit, hujah mengelak perpecahan juga tidak masuk akal kerana semua negeri berkenaan adalah negeri yang dikuasai PH dan Pas selama ini.
Selain sukar untuk UMNO menawan kembali Kelantan, Terengganu dan Kedah, bagi negeri Selangor, Negeri Sembilan dan Pulau Pinang pula, ia adalah negeri tadbiran PH yang mungkin UMNO hanya sekadar pasukan pembantu saja dalam memastikan kemenangan PH.
Jadi, di mana pentingnya sangat perpecahan nak dielakkan, melainkan Zahid Hamidi dan Tok Mat takut kepada kekalahan dan kehilangan jawatan?
Untuk mengelak dikalahkan dan seterusnya kehilangan jawatan Timbalan Perdana Menteri dan menteri, maka itu logik sebenar usul tambahan tiada pertandingan itu secara tiba-tiba dibentangkan.
Berikutan usul itu diluluskan, ertinya Zahid Hamidi dan Tok Mat telah diselamatkan kedudukan mereka oleh hanya 3,000 perwakilan di Dewan Merdeka yang mana semua kita tahu, perwakilan-perwakilan berkenaan adalah orang pilihan Ketua Bahagian UMNO masing-masing.
Mereka bukanlah mewakili akar umbi UMNO, tetapi hanya proksi kepada 191 Ketua-Ketua Bahagian.
Jadi, memang mudahlah untuk menang usul tiada pertandingan berkenaan.
Sebaliknya, jika berlaku pertandingan, mereka yang berhak mengundi adalah sekitar 160,000 orang yang mewakili lebih 20,000 cawangan UMNO di seluruh negara.
Jumlah 160,000 inilah yang betul-betul mewakili akar umbi daripada lebih 3 juta ahli UMNO.
Kenapa Zahid Hamidi dan Tok Mat tidak berani menyerahkan nasib mereka untuk ditentukan oleh 160,000 perwakilan akar umbi itu?
Kalau betul-betul anak jantan, ada pula jawatan dalam kerajaan, patutnya beranilah berhadapan dengan 160,000 perwakilan itu.
Hakikatnya, tiada perkataan lain sebagai jawapannya melainkan mereka takut kalah, takut hilang jawatan dan takut hilang kedudukan dalam kerajaan.
Lebih memalukan lagi, mereka juga berselindung di sebalik semua ketakutan itu dalam keadaan UMNO kalah teruk dan hilang lebih separuh kerusi Parlimen berbanding kemenangan pada PRU tahun 2018 dahulu.
Tak malu ke, sudahlah kurang kerusi Parlimen yang dimenangi daripada 54 kepada 26 saja, sekarang dengan tebal mula pula mahu bertahan dengan jawatan melalui silap mata usul yang dibentangkan itu?
Najib Razak dulu pun letak jawatan apabila BN kalah PRU14, tetapi tidakkah kemerosotan kemenangan daripada 54 kepada hanya 26 kerusi pada PRU15 baru-baru merupakan suatu malapetaka yang lebih buruk lagi buat UMNO?
Percayaalah, UMNO akan ditimpa kekalahan lebih buruk lagi pada PRU16 akan datang nanti lantaran wajah pemimpin yang sama yang langsung tiada tarikan dan menyebabkan prestasi lebih buruk terus dipertaruhkan sekali lagi kepada pengundi.
Tak usahkan pengundi muda, pengundi tua pun awal-awal lagi akan menolak BN jika wajah pemimpin utamanya ialah Zahid Hamidi dan Tok Mat.
– ShahbudinHusin 15/01/2023.

4.2

5

votes
Article Rating
Kongsikan artikel ini


DILEMA ANWAR IBRAHIM

Oleh Hassan Abdul Karim.
Simpati kepada Anwar,
Itulah kalimat awal yang ingin saya nyatakan sebagai menghormati Perdana Menteri. Tulisan ini mungkin akan mengguris hati.
Sebagai Perdana Menteri dan pemimpin politik veteran, Anwar Ibrahim tentu menyedari wujudnya peruntukan dalam Perlembagaan Persekutuan di bawah Perkara 33A(1) yang menyatakan bahawa Yang diPertuan Agong (YDPA) hendaklah terhenti menjalankan fungsi YDPA jika dipertuduh atas suatu kesalahan.
Bahasa mudahnya bermaksud bahawa YDPA kena meletakkan jawatan jika baginda dipertuduh atas suatu kesalahan di bawah mana-mana undang-undang di dalam Mahkamah Khas yang ditubuhkan.
Begitu tegas dan keras peruntukan undang-undang, hatta ke atas YDPA yang menjadi Ketua Negara Malaysia.Baru dituduh sahaja, sudah diminta letak jawatan.Belum bicara lagi.Belum tentu bersalah atau tidak bersalah.
Jadi Kerajaan Anwar Ibrahim sekarang tidak dapat mengelak diri jika rakyat yang celik huruf dan ilmu pengetahuan bertanya satu soalan, iaitu bagaimana kerajaan yang ada sekarang boleh dihormati jika Timbalan Perdana Menteri 1 (TPM1) terdiri dari sosok tubuh individu yang sedang dibicarakan di mahkamah atas berpuluh tuduhan jenayah rasuah dan pecah amanah?
TPM1 sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie.
Inilah yang saya simpati kepada Anwar. Inilah dilema Perdana Menteri kita sekarang.
Dalam satu segi, komitmen Anwar untuk membawa tatakelola yang baik di dalam pentadbiran kerajaan tidak dipertikaikan oleh rakyat. Hasrat Anwar untuk mengwujudkan satu pentadbiran kerajaan yang berintegriti mendapat restu dan dipercayai rakyat.
Berpuluh tahun majoriti rakyat mimpikan Anwar Ibrahim menjadi Perdana Menteri. Termasuklah penulis kerdil ini.
Tetapi realiti yang wujud di siang hari bukannya mimpi indah itu tadi. Realitinya berbeza sama sekali.
Inilah dilema Anwar. Tolak kerjasama dengan BN-UMNO yang dipimpin oleh TPM1 bererti Kerajaan Anwar Ibrahim tumbang. Anwar hilang jawatan. PH hilang kerajaan. Ramai yang akan meroyan.
Meneruskan kerajaan yang ada sekarang dengan sokongan TPM1 dari kluster mahkamah sudah pasti menjejaskan imej Anwar, mencomotkan wajah Parti Keadilan Rakyat dan mencemarkan prinsip PH yang ingin membawa agenda reformasi institusi.
Jadi apa jalan keluar yang ada pada Anwar Ibrahim, Parti Keadilan dan PH?
Cuba lihat senario hipotetikal ini sebagai contoh. Senario ini dikemukakan sebagai contoh sahaja dengan semangat baik sangka (bona fide) bukannya berniat jahat atau mala fide. Langsung sama sekali tidak berhasrat melakukan sub judis atau cuba menghina mahkamah (contempt of court).
Penulis kena sebut ini semua sebagai exclusion clause untuk mengelak diri kecil ini dari ditangkap dan dituduh di mahkamah atas kesalahan menghina mahkamah atau mungkin juga kesalahan fitnah jenayah atau lebih parah lagi dituduh di bawah Akta Hasutan.
Senario hipotetikal itu seperti berikut:
Apa jadi kalau kerajaan yang ada sekarang yang masih berkuasa dan dalam masa yang sama Mahkamah Tinggi Kuala Lumpur memutuskan TPM1 tidak bersalah dan dilepas serta dibebaskan dari berpuluh tuduhan jenayah yang dihadapinya?
Penulis percaya sudah pasti akan wujud keadaan di mana sesetengah rakyat akan cepat menuding jari dan menuduh Perdana Menteri Anwar Ibrahim telah campur tangan dalam keputusan Mahkamah itu. Walhal keadaan yang sebenarnya mungkin Anwar Ibrahim tidak bersalah kerana beliau tidak campur tangan urusan Mahkamah seperti janji tegasnya selama ini yang mahu sistem Mahkamah berfungsi dengan bebas.
Fitnah ke atas Perdana Menteri akan terus berlaku.
Seterusnya senario itu bergerak ke fasa berikut:
Jika TPM1 didapati tidak bersalah dan dilepaskan, adakah Pendakwa Raya akan memfailkan rayuan ke Mahkamah Rayuan Malaysia di Putrajaya? Pendakwa Raya adalah orang yang sama iaitu Peguam Negara yang berfungsi sebagai Penasihat Kerajaan di mana TPM1 adalah bos nombor dua dalam Kabinet Kerajaan Persekutuan?
Tidak wujudkah conflict of interest di pihak Kerajaan sama ada hendak membuat rayuan atau tidak membuat rayuan. Ini satu lagi dilema Anwar Ibrahim.
Jika Pendakwa Raya yang juga Peguam Negara tidak membuat rayuan, sebagai contoh andaian, maka yang jadi mangsa fitnah tetap Perdana Menteri Anwar Ibrahim. Presiden Parti Keadilan dan Pengerusi PH itu akan dituduh cuba menyelamatkan TPM1.
Itulah susahnya dan dilemanya yang sekarang dihadapi Anwar kerana melantik TPM1 yang ada kes di Mahkamah.
Sebab itulah Institusi Yang diPertuan Agong dipandang mulia dan tinggi oleh rakyat kerana wujudnya Perkara 33(A)(1) di dalam Perlembagaan Persekutuan.
Sekali lagi, inilah dilema Anwar Ibrahim. Jika beliau tegas mengikut semangat dan konvensi perundangan perlembagaan dalam Perkara 33(A)(1) bermakna kerajaan perpaduan pimpinannya akan tumbang macam runtuhnya “daun terup”.
Sebaliknya jika kolaborasi antara Anwar, PH dengan TPM1 yang bermaslah dengan kes jenayah diteruskan, maka Anwar Ibrahim akan beransur-ansur hilang reputasi seorang reformis, Parti Keadilan Rakyat memasuki fasa gerhana dan gelap manakala PH hilang integriti dan tidak dipercayai lagi.
Pada hemat penulis, BN-Umno dari kelompok kes jenayah rasuah dan pecah amanah ini boleh diibaratkan sebagai virus yang sedang menjangkiti Perdana Menteri Anwar Ibrahim, Parti Keadilan Rakyat dan Pakatan Harapan. Tiada vaksin untuk menawar racun toksid ini. Jalan kesudahannya mungkin maut dan mati.
Hassan Abdul Karim
Ahli Parlimen (PH/Keadilan) Pasir Gudang
16 Januari 2023.

3.8

4

votes
Article Rating
Kongsikan artikel ini


PENCABAR ZAHID HAMIDI/TOK MAT MESTI KUASAI JAWATAN NAIB PRESIDEN DAN MT UMNO

Oleh kerana ruang untuk bertanding Presiden dan Timbalan Presiden UMNO sudah tertutup bagi pemimpin yang ingin mencabar Zahid Hamidi dan Mohamad Hasan, apa langkah seterusnya yang harus mereka lakukan selepas ini?
Apakah berdiam diri pilihan yang terbaik?
Sudah tertutupkah masa depan mereka dalam UMNO?
Satu perkara yang bukan lagi rahsia ialah usul tambahan menghalang pertandingan itu dibentangkan adalah kerana Zahid Hamidi dan Tok Mat takut untuk berlawan.
Mereka takut berlawan kerana tidak yakin mampu menang jika berlaku pertandingan.
Mahu tidak mahu, bagi Ismail Sabri Yaakob, Hishammuddin Hussein, Khairy Jamaluddin, Johari Ghani, Shahril Hamdan dan lain-lain yang kini disebut sebagai Kumpulan Demokrasi dalam UMNO, mereka tidak harus menganggap lulusnya usul tiada pertandingan bagi dua jawatan tertinggi dalam parti itu sebagai kekalahan buat mereka.
Ia mesti dilihat sebagai cabaran dan pemberi semangat untuk terus bergerak ke hadapan bersama keyakinan tinggi untuk memenangi hati perwakilan akar umbi.
Untuk itu, bagi pemilihan UMNO yang akan datang ini, mereka mesti menawarkan diri bertanding jawatan Naib Presiden dan MT parti.
Jika boleh, pastikan Kumpulan Demokrasi ini memenangi ketiga-tiga jawatan Naib Presiden dan sebahagian besar atau kesemua sekali 25 kerusi MT UMNO.
Begitu juga bagi jawatan Ketua Wanita, Ketua Pemuda dan Ketua Puteri, susun elok-elok agar jawatan-jawatan ini juga dapat dikuasai.
Jika diusaha dan digerakkan dengan betul, penguasaan itu pasti boleh dilakukan dengan jayanya kerana respon akar umbi yang mahukan perubahan setelah keputusan buruk PRU15 lalu masih lagi membara.
Jangan bimbang untuk berlawan kerana pertandingan akan ditentukan oleh hampir 160 ribu perwakilam cawangan dan bahagian dan bukan 3,000 perwakilan seperti mana lulusnya usul tambahan di Dewan Merdeka WTCKL, Sabtu lalu.
Dengan menguasai kerusi Naib Presiden dan MT UMNO, ia bermakna Kumpulan Demokrasi akan menjadi suara sebenar dalam UMNO selepas ini, bukan lagi oleh Presiden dan Timbalan Presiden yang sekarang disokong oleh Kumpulan Pengampu yang terdiri daripada Ketua-Ketua Bahagian “yes man” di belakang mereka.
Tidak perlu untuk dihuraikan dengan terperinci apa yang boleh dilakukan selepas itu jika Kumpulan Demokrasi ini berjaya menguasai jawatan Naib Presiden, MT dan sayap-sayap parti.
Yang pasti, usul tambahan menghalang pertandingan jawatan Presiden dan Timbalan Presiden baru-baru ini akan bertukar menjadi “bala besar” dan penyesalan buat mereka.
Kepada pencinta dan pendokong demokrasi dalam UMNO, gunakanlah pemilihan kali ini untuk memulihkan semua parti selepas kehilangan lebih separuh daripada 54 kerusi Parlimen yang dimenangi pada 2018 dahulu.
Jika tidak diubah dan tidak dikembalikan demokrasi, tidak mustahil UMNO hanya tinggal
16 kerusi Parlimen saja lagi pada PRU16 tahun 2027 akan datang.
Pemilihan UMNO akan datang inilah peluang terakhir bagi 160 ribu perwakilan cawangan dan bahagian untuk menentukan hidup mati UMNO.
Pastkan Kumpulan Demokrasi mempunyai suara yang kuat dalam barisan kepimpinan tertinggi selepas pemilihan UMNO akan datang agar parti tidak mati dilenyapkan oleh Kumpulan Pengampu yang tiada lagi jiwa perjuangan dalam diri mereka.
– ShahbudinHusin 17/01/2023.

4.8

4

votes
Article Rating
Kongsikan artikel ini


ANWAR CONTOH TERBAIK MEMAHAMI APA ITU MALAYSIA MADANI

Konsep Malaysia Madani akan diperkenalkan bagi menggantikan slogan Keluarga Malaysia yang digunapakai Ismail Sabri Yaakob sebelum ini.
Diberitakan lagi, selain Malaysia Madani menjadi tema Dialog Belanjawan 2023 yang bermula semalam, dipercayai Memadanikan Malaysia akan turut menjadi sasaran serta intipati Belanjawan 2023 yang akan dibentangkan Anwar Ibrahim selaku Menteri Kewangan pada 24 Februari depan.
Sementara itu, Menteri Perpaduan Negara, Aaron Ago Dagang dipetik berkata, pelbagai program akan diadakan di seluruh negara untuk mempromosikan konsep masyarakat madani yang diilhamkan oleh Perdana Menteri itu.
Berikutan Malaysia Madani telah menjadi perbualan yang semakin mengkhalayak di merata ruang perbicaraan bermula semalam, maka ramai yang bertanya – apa itu madani?
Saya sendiri sejak semalam banyak ditanya, sama ada secara langsung atau melalui Grup Whatsapp tentang maksud madani itu.
Secara mudah dan paling ringkas, Madani ialah bermaksud maju dari segi pemikiran, kerohanian dan kebendaan.
Madani diambil daripada perkataan Arab yang bermaksud kota atau peradaban yang dikaitkan dengan salah satu kota suci umat Islam iaitu Madinah.
Madani sebenarnya telah diterima sebagai salah satu istilah Melayu, malah Anwar sejak puluhan tahun lalu selalu mengungkapkan perkataan tersebut dalam pelbagai ucapannya.
Maknanya, ia bukanlah istilah yang baru muncul dua tiga hari lepas, cuma tidak ramai yang terbiasa mengucapkannya.
Setelah memahami maksud madani, barangkali tentu ramai juga yang melontarkan soalan susulan – bagaimana sebetulnya bentuk masyarakat madani itu?
Lagi sekali, contoh paling mudah untuk menjadi seorang yang madani ialah dengan mencontohi Anwar sebagai teladannya.
Beliau adalah seorang individu yang maju dari segi pemikiran dan kerohanian lantaran kegemarannya banyak membaca pelbagai jenis buku, terutama karya pemikir agung dan di waktu yang sama, tidak lupa memupuk nilai kerohanian dengan selalu mendekati tokoh-tokoh agama tersohor daripada seluruh dunia, di samping sentiasa mengadakan majlis ilmu di rumahnya sejak dahulu lagi.
Maka, jika kita sebagai rakyat atau ahli masyarakat ingin menjadi madani, kita juga perlu rajin membaca buku sekurang-kurangnya sebuah buku dalam sebulan dan selalu menghadiri pelbagai majlis ilmu di masjid, forum di universiti dan seumpamanya.
Dengan menjadikan dua perkara itu sebagai keutamaan serta terus gigih berusaha dalam kerjaya dan karier masing-masing, setiap orang akan menuju madani dengan sendirinya.
Apabila ramai yang madani, masyarakat akan jadi madani dan seterusnya Malaysia akan menjadi madani.
Sebab itu, meskipun sudah menjadi Perdana Menteri, Anwar dilihat terus mengadakan majlis ilmu di kediaman rasminya di Seri Perdana dengan menjemput pelbagai tokoh agama daripada pelbagai negara untuk memberi syarahannya.
Meneliti beliau berucap atau berhujah pula, dengan sendirinya kita tahu beliau seorang yang mempunyai pemikiran yang sangat luas disebabkan tabiat membacanya yang tegar itu.
Anwar bukan saja mampu melontarkan pelbagai idea, terkadang yang luar biasa, bahkan tidak kekok untuk memetik ungkapan kata pelbagai cetusan pemiikiran tokoh-tokoh agung dunia – dahulu dan masa kini – untuk diteladani oleh mereka mendengar ucapannya.
Sudah tentu kemampuan Anwar memetik ungkapan-ungkapan tersebut adalah disebabkan beliau bukan saja banyak membaca, tetapi memahami apa yang dibacanya itu.
Sebab itu, boleh diyakini beliau adalah Perdana Menteri yang berbeza berikutan kemadanian itu telah lama terpupuk dan terbentuk dalam dirinya.
Kini sebagai Perdana Menteri, dengan memperkenalkan konsep Malaysia Madani itu, ertinya beliau mahu membawa kita semua menjadi maju daripada segi pemikiran, kerohanian dan juga kebendaan.
Mari mulakan dengan ke kedai buku hari ini
,
tak madani lagi jika sekadar banyak membaca Whatsapp saja!!
– ShahbudinHusin 18/01/2023.

4.3

6

votes
Article Rating
Kongsikan artikel ini


TIADA KENAIKAN KADAR OPR ‘ANG POW KECIL’ BUAT PEMINJAM

DAP mengalu-alukan keputusan Bank Negara Malaysia (BNM) hari ini untuk mengekalkan kadar OPR pada 2.75%, menawarkan perniagaan dan peminjam bank penangguhan yang amat diperlukan daripada kenaikan kadar faedah untuk menangani jangkaan kemelesetan ekonomi di Amerika Syarikat.
Seterusnya pembentukan kerajaan perpaduan baharu di bawah Perdana Menteri Anwar Ibrahim sejak 24 November juga telah mengukuhkan keyakinan pelabur dan pasaran, terbukti dengan peningkatan ketara nilai ringgit berbanding dolar AS daripada RM4.75 di bawah kerajaan terdahulu kepada RM 4.32 hari ini.
Sebab utama kenaikan kadar faedah berpunca daripada keperluan Bank Negara untuk membendung inflasi dan juga mengekang penurunan nilai ringgit yang mendadak, yang jatuh ke paras terendah berbanding kedua-dua dolar Singapura dan AS di bawah kerajaan terdahulu.
Jelas sekali, kebimbangan terhadap inflasi dan kejatuhan nilai ringgit yang semakin meruncing telah surut di bawah kerajaan perpaduan baharu yang dilihat sebagai pertaruhan yang lebih selamat untuk pelabur, yang ngeri dengan prospek kerajaan alternatif yang tidak cekap, ekstremis dan perkauman.
Bank Negara telah melaksanakan beberapa siri kenaikan kadar faedah atau OPR tahun lepas sebanyak 1% berikutan kegagalan sebelum ini untuk mengawal kedua-dua inflasi dan kejatuhan mendadak nilai ringgit.
Walaupun hampir RM 600 bilion disalurkan oleh pentadbiran Muhyiddin, pertumbuhan ekonomi kekal suram, menimbulkan keraguan tentang keberkesanan dana awam yang dibelanjakan.
Dengan menghentikan kenaikan kadar faedah, kerajaan akan mempunyai peluang untuk menangani pertumbuhan yang lebih perlahan akibat kemelesetan AS.
Mengekang kos pinjaman akan membantu mengurangkan tekanan kos ke atas peminjam individu dan bank serta meningkatkan perbelanjaan penggunaan yang lebih tinggi.
Pemberhentian kenaikan kadar faedah adalah ang pow kecil Tahun Baharu Cina kepada peminjam dan diharapkan akan membolehkan kerajaan perpaduan baharu memberikan tumpuan penuh untuk mengurangkan kos perniagaan di samping menjana lebih banyak peluang perniagaan.
LIM GUAN ENG
Pengerusi DAP.

4.5

2

votes
Article Rating
Kongsikan artikel ini


UMNO ALOR SETAR MUNCUL YANG PERTAMA BANTAH KE ROS USUL TIADA PERTANDINGAN ‘TOP 2’

Umno Alor Setar ingin mencabar keputusan tidak mempertandingkan jawatan presiden dan timbalan presiden Umno yang diluluskan pada perhimpunan agung parti itu baru-baru ini di Jabatan Pendaftaran Pertubuhan Malaysia, kata seorang AJK bahagian.
Ahmad Shokri Yaacob berkata bantahan itu akan dibawa ke perbincangan peringkat bahagian ‘dalam masa terdekat’.
“Kita akan hantar bantahan kepada JPPM,” katanya kepada FMT. “Kita bantah bukan nak khianat sesiapa tapi kita nak pastikan demokrasi dalam Umno subur dan setiap tindakan dilakukan perlulah mengikut perlembagaan.”
Semalam, Naib Presiden Ismail Sabri Yaakob dilapor berkata usul tambahan mengenai jawatan presiden dan timbalan presiden itu “tidak sah” dan “bertentangan dengan perlembagaan parti”, dan ahli yang tidak bersetuju berhak merujuk perkara itu ke JPPM.
Beliau berkata apa yang diluluskan dalam perhimpunan agung tidak boleh bertentangan dengan perlembagaan parti, yang menyebut pemilihan mesti dilakukan tiga tahun sekali atau sepanjang tempoh dibenarkan penangguhan.
Shokri yang juga salah seorang perwakilan pada PRU 2022 minggu lalu mendakwa tidak semua ahli yang bangun menyokong usul tersebut bersetuju jawatan “top two” tidak dipertandingkan, tetapi tidak mahu dituduh ‘jahat’.
“Selepas balik ke kawasan mereka bersuara dan kedengaran mereka menentang jawatan presiden dan timbalan tak dipertandingkan,” katanya.
Shokri menyifatkan dirinya sebagai ‘orang lama’ dalam Umno, dan menurutnya pernah melalui pelbagai ‘krisis’ dalaman termasuk ketegangan antara Dr Mahathir Mohamad dan Tengku Razaleigh Hamzah pada 1988.
“Krisis kepercayaan di akar umbi sekarang lebih teruk. Saya bimbang dalam mesyuarat akan datang tidak ada suara yang akan datang untuk bermesyuarat,” katanya.
“Kita kena bagi balik mandat kepada akar Umno – siapa yang mereka nak memimpin parti. Dulu kita ghairah desak supaya PRU diadakan cepat, sepatutnya pemilihan parti juga begitu.”
Sementara itu, Mohd Yusof Ismail, yang sebelum ini ketua Umno Alor Setar sebelum keahliannya digantung, berkata ahli parti berhak minta JPPM teliti keputusan PAU 2022 itu.
“Jangan ada pemimpin kena macam saya bila bersuara kerana sayangkan parti,” katanya.
Keahlian Yusof sebelum ini dilaporkan digantung selama enam tahun, yang menurutnya atas sebab yang tidak dimaklumkan.
Sumber –
https://www.freemalaysiatoday.com/category/bahasa/tempatan/2023/01/18/umno-alor-setar-ingin-cabar-keputusan-tiada-pemilihan-top-2-di-jppm/

0

0

votes
Article Rating
Kongsikan artikel ini


BAGAIMANA KITA MAHU MAJU JIKA BARU BERDEPAN ISTILAH DICUNGKIL ANWAR SAJA SUDAH MERUNGUT?

Bukan main bising dan meroyan lagi mereka yang anti Anwar Ibrahim mencemuh dan mengkritik PMX itu apabila semakin hari ada saja istilah bahasa Melayu yang selama ini hanya terperap dalam lipatan habuk Kamus Dewan telah dicungkilnya untuk diangkat sebagai istilah seharian.
Mereka yang terbiasa setiap hari dengan bahasa biasa dan enggan meneroka pembaharuan lantas jadi marah konon ia menyusahkan rakyat bila keluar ungkapan seperti wewenang, cerakin, tatanan serta ikhtiar nirmala yang tidak pernah didengari sebelum ini.
Lalu mereka menyifatkan bombastik Anwar itu tidak memberi sebarang guna, malah tidak pun menyebabkan telur berlambak di pasaran.
Harus kita sedari, apa yang dilakukan Anwar dengan mencungkil istilah-istilah itu adalah untuk menunjukkan bahasa Melayu kita sebenarnya kaya dengan perbendaharaan yang menarik yang tidak pernah digali selama ini.
Sebahagian kita mungkin ada Kamus Dewan di rumah masing-masing tetapi lebih suka membiarkannya berteman habuk daripada menyelaknya sekali-sekali untuk menambahkan kekayaan dalam berbahasa, baik menulis atau berbicara.
Namun apabila sentiasa ada istilah baru dicungkil Anwar, mahu tak mahu, Kamus Dewan kenalah dicari semula.
Untuk itu, tidakkah apa yang dilakukan Anwar itu sesuatu yang berguna kepada kita sebagai rakyat dalam menambah lagi kekayaan ilmu di dada?
Bagi mereka yang mencemuh kononnya cungkilan istilah itu menyusahkan dan memeningkan rakyat memahami apa yang disampaikan Anwar, hendaklah diingat, beliau hanya mencungkil satu atau dua perkataan baru saja dalam selang waktu beberapa hari sekali, baik dalam ucapan mahu pun hantaran tulisan di media sosialnya.
Beliau bukanlah sepenuhnya berucap dengan bahasa yang bombastik dan penuh dengan istilah-istilah baru sehingga maksud ucapan atau tulisannya tidak boleh difahami sama sekali.
Yang mustahak, kita harus sedia untuk terus belajar dan meneroka pembaharuan.
Kalau kita boleh berjam-jam setiap hari bermain FB, membalas Whatsapp atau membawang dengan kawan-kawan, takkan tak boleh mencari masa seminit dua untuk membuka Kamus Dewan bagi memahami istilah baru itu?
Apabila Anwar membentangkan Belanjawan 2023 nanti, pasti lebih banyak istilah baru dicungkilnya dan ini sekaligus menjadikan Kamus Dewan lebih menjadi sahabat kepada kita semua.
Bukankah semua ini baik untuk kita, kecuali jika kita memang jenis pemalas dan tidak suka memajukan diri sendiri?
Dengan apa yang dilakukan Anwar itu juga, ia adalah bukti sahih bahawa beliau seorang pemimpin yang amat mencintai bahasa Melayu dan mahu ia terus berkembang segar seiring dengan kemajuan semasa.
Beliau tidak seperti sesetengah pemimpin yang suka memilih bercakap dengan bahasa biasa kepada rakyat, kononnya agar mudah difahami, tetapi bukanlah kita tidak tahu, apabila bersama keluarga di rumah, mereka itu lebih selesa dengan bahasa Inggeris sebagai komunikasi utamanya.
Bagi yang merungut konon penggunaan istilah baru itu tidak memberi apa-apa kelebihan kepada rakyat, terutama mendepani isu kos sara hidup, ketiadaan telur dan kenaikan harga ayam di pasaran, adalah jelas mereka ini jenis yang tidak sedia menerima ilmu baru.
Tanbahan lagi, cungkilan istilah baru itu hanyalah sampingan atau selingan daripada sekian banyak cabang keprihatinan Anwar sebagai Perdana Menteri.
Adakah kita melihat dengan melontarkan istilah-istilah baru itu, kerjanya sebagai Perdana Menteri dan Menteri Kewangan jadi terabai?
Tidakkah kita melihat bagaimana kerajaan mengumumkan pelbagai perkara setiap hari, begitu juga dengan menteri-menteri kabinet yang turut bekerja keras saban masa demi kepentingan rakyat?
Terpenting juga, dengan keupayaan mencungkil istilah baru di samping tidak mengecewakan dalam peranannya sebagai ketua kerajaan, Anwar dalam hal ini dengan sendiri memperlihatkan beliau sebagai seorang pemimpin yang berfikiran luas dan sentiasa ingin mengajak rakyat mencari pembaharuan serta kemajuan.
Daripada pembaharuan dan kemajuan berbahasa – yakinlah – dengan pemikiran luas dimilikinya, di samping banyak kelebihan lain seperti kewibawaan, ketrampilan, keyakinan dunia dan hubungan antarabangsanya yang hebat, Anwar sebenarnya mampu memberi lebih kebaikan kepada negara kita ini.
Tetapi, bagaimana kita mahu maju jika hanya baru diperkenalkan istilah yang tidak pernah didengari saja oleh seorang Perdana Menteri, itu pun istilah tersebut sudah sedia wujud dalam Kamus Dewan, bukan suka-suka hati beliau menciptanya sendiri, kita sudah merungut dan enggan berubah?
– ShahbudinHusin 20/01/2023.

5

3

votes
Article Rating
Kongsikan artikel ini


INI BARU MENTERI YANG BENAR2 PRIHATIN TERHADAP PENGGUNA

Touch ‘n Go Malaysia (TNG) diarahkan untuk menyediakan laporan laporan berjadual kepada Kementerian Perdagangan Dalam Negeri dan Kos Sara Hidup.
Perkara itu dimaklumkan menterinya, Salahuddin Ayub yang berkata laporan berjadual itu perlu bagi membolehkan kementerian meneliti dan memantau perkhidmatan yang diberikan syarikat terbabit.
“Mereka (TNG) perlu berikan laporan terperinci kepada kita daripada semasa ke semasa, iaitu laporan berjadual.
“Ini kerana ia memerlukan penelitian dan pegawai serta pihak penguatkuasa akan sentiasa memantau perkara ini. Kemudian saya boleh maklumkan kepada rakyat tentang perkembangan yang diperolehi kerajaan dari pihak mereka ini,” kata Salahuddin kepada

Malaysiakini.
Dia berkata demikian ketika ditanya berkenaan pertemuan pihaknya dengan TNG hari ini.
Ia selepas Salahuddin memanggil TNG bagi memberi penjelasan susulan aduan ramai pihak berkenaan kad prabayar Visa TNG yang tidak boleh digunakan untuk membayar tol dan tambang pengangkutan awam.
Mengulas lanjut, Salahuddin berkata pihaknya juga memberikan satu tempoh masa untuk TNG memastikan perkhidmatan terbaik dapat diberikan kepada pelanggan mereka.
“Saya berikan satu tempoh masa untuk mereka pastikan perkhidmatan yang dijanjikan dapat benar-benar diberikan kepada pelanggan.
“(Namun) tempoh masanya bergantung (kepada keadaan semasa) dan kita kena lihat dulu apa perkembangan selepas Tahun Baru Cina ini dan kemudian pada sambutan Hari Raya Aidilfitri pula,” katanya lagi.
Tambah Salahuddin, dia juga mahu TNG bertanggungjawab dan memberi perhatian sepenuhnya terhadap aduan yang dibuat pengguna, antaranya berkenaan transaksi Identifikasi Frekuensi Radio (RFID) untuk pembayaran tol.
“Banyak yang mempertikai mutu RFID. Saya sendiri pun berdasarkan pengalaman peribadi banyak kali terganggu dan walaupun memakan masa hanya beberapa minit atau saat tetapi ia mengganggu lalu lintas.
“Jadi, dia (TNG) mesti bertanggungjawab untuk memastikan penyelenggaraan. Jangan hanya kemuka produk tetapi berlakunya kesilapan (kemudiannya).
“
Error

itu biasa dan saya faham semua sistem dekat dunia ini ada masalah tetapi ia masih berlaku dan apabila pengguna mahukan yang terbaik, maka ia menjadi isu kepada pihak berwajib,” katanya lagi.
Pengenalan kad Visa TNG itu sepatutnya memberi saluran baru kepada pengguna yang sejak sekian lama berdepan masalah dalam pembayaran tol sehingga menyebabkan kesesakan di lebuh raya.
Namun TNG sebelum ini dilaporkan mengesahkan kad prabayar Visa yang baru dikeluarkannya tidak boleh digunakan untuk perkara itu kerana masalah integrasi dengan kemudahan Visa Paywave NFC.
Ia hanya boleh digunakan untuk membeli barangan dan perkhidmatan lain yang tidak berkaitan dan pengeluaran wang.
Selain itu, sistem RFID sentiasa mengundang kritikan ekoran masalah yang berlaku ketika pembayaran, antaranya ia sukar mengesan pelekat di kenderaan mereka sehingga menyebabkan kesesakan di lorong pembayaran.
Sumber –
https://m.malaysiakini.com/news/652377

5

1

vote
Article Rating
Kongsikan artikel ini


TAK SECARA LANGSUNG MAHIADDIN MENGAKU TELAH MEMFITNAH ANWAR

Dalam hujah balasnya kepada mahkamah berhubung saman fitnah yang dikemukakan Anwar Ibrahim terhadapnya, Presiden Bersatu, Mahiaddin Md Yasin berkata, kenyataannya berkaitan elaun RM15 juta adalah sebahagian daripada ucapan dalam kempen politik PRU15 lalu.
Anwar katanya, bukan saja tidak harus tersingung, malah sepatutnya menjawab pertanyaan yang dikemukakan dalam ceramah itu secara terbuka dan menafikannya sebagai palsu.
“Sebagai ketua kerajaan perpaduan dan pemimpin PH, Anwar tidak sepatutnya berasa tersinggung dengan kritikan dan pertanyaan yang sah ditimbulkan ke atasnya.
“Ia dibuat dalam ucapan politik ketika kempen PRU15 lalu.
“Beliau sepatutnya menjawab pertanyaan yang dikemukakan dalam ceramah itu secara terbuka dan menafikannya sebagai palsu,” demikian antara hujah pembelaan Mahiaddin yang dihantarnya kepada mahkamah sebagai menjawab saman Anwar terhadapnya.
Mahiaddin seterusnya mendakwa, kata-kata yang dilafazkannya semasa kempen politik menjelang PRU15 lalu tidak mempunyai sebarang unsur fitnah, selain melibatkan hal-hal untuk kepentingan awam.
Beliau juga mengakui tidak mengetahui kenyataan yang dibuatnya dalam acara politik di kawasan Parlimen Padang Serai pada Nov tahun lepas itu diterbitkan semula dalam aplikasi TikTok.
Katanya, beliau dia tidak mempunyai kawalan atau pengetahuan mengenai akaun TikTok yang memuat naik kenyataannya itu.
Pada 20 Disember lalu, Anwar telah memfailkan saman fitnah terhadap Ahli Parlimen Pagoh itu berkenaan selepas dia dituduh menerima bayaran RM15 juta sebagai penasihat ekonomi Selangor ketika era Khalid Ibrahim menjadi Menteri Besar.
Peguam utama Anwar, Sankara Nair memberitahu, writ saman berkenaan difailkan di Mahkamah Tinggi Kuala Lumpur.
Sebelum itu pada 7 Disember Anwar mengeluarkan surat tuntutan yang memberi Mahiaddin tempoh tiga hari untuk membuat permohonan maaf tanpa syarat berhubung dakwaan di media sosial dan menarik balik video TikTok berkaitan.
Mahiaddin juga dituntut untuk membuat aku janji bertulis supaya tidak lagi mengulangi fitnahnya itu.
Pejabat Menteri Besar Selangor sudah mengeluarkan kenyataan dengan memberitahu Anwar hanya dibayar – secara simbolik – sebanyak RM1 setahun atas peranannya menjadi penasihat ekonomi negeri.
Berdasarkan hujah Mahiaddin kepada mahkamah itu, secara tidak langsung ia menunjukkan beliau mengakui telah membuat tuduhan tidak benar atau melakukan fitnah terhadap Anwar.
Cuma, beliau berhujah, kenyataannya itu dibuat dalam ucapan politik kepada kempen PRU15 sedang dilangsungkan.
Soalnya, sejak bila ucapan dalam ceramah politik jadi kebal daripada tindakan mahkamah?
Bukankah hanya ucapan di dalam Parlimen dan DUN saja yang tidak boleh diheret ke mahkamah?
Dengan itu, bukan saja Anwar harus meneruskan samannya terhadap Mahiaddin itu dan jangan sesekali menarik baliknya, bayang kemenangan juga boleh dikata sudah tergambar di depan mata.
Hujah Mahiaddin terlihat amat longgar dan untuk melepas diri semata-mata serta tidak langsung ada penafian.
Teruskan saman, ubat mujarab untuk fitnah hanyalah denda tinggi oleh mahkamah.
Lagi pun, kalau hujah Mahiaddin itu mahu diterima pakai, maka penuhlah ceramah politik dengan fitnah dan tuduhan-tuduhan tidak benar.
– ShahbudinHusin 21/01/2023.

4.4

7

votes
Article Rating
Kongsikan artikel ini


AMARAN ANWAR: JANGAN JADIKAN JAWATAN MENTERI TIKET UNTUK KAYA

KERAJAAN akan sentiasa memastikan tadbir urus yang baik dengan menegakkan prinsip integriti terutamanya menolak amalan rasuah, bagi memastikan perancangan kemajuan negara dapat direalisasikan, kata Anwar Ibrahim.
Perdana menteri berkata semua pihak yang menganggotai kerajaan perpaduan telah diberi hala tuju yang jelas, mengenai perkara itu.
“Kita bagi peraturan yang jelas, kalau mahu kuat (stabil) dan mendapat sokongan rakyat, pemimpin mesti tolak rasuah dan salah guna kuasa.
“Dalam hal ini saya tegas, kalau mahu kaya, keluar dan jadi orang berniaga bukan jadi menteri, kerana jika demikian negara akan rosak,” katanya ketika berucap pada majlis rumah terbuka Tahun Baharu Cina anjuran Dewan Perhimpunan Cina Kuala Lumpur dan Selangor (KLSCAH) di bangunan KLSCAH, di Kuala Lumpur hari ini.
Kehadiran Anwar yang diiringi isteri Dr Wan Azizah Wan Ismail ke majlis itu, disambut Presiden KLSCAH Ngan Teng Ye serta kepimpinan tertinggi KLSCAH.
Anwar berkata sehubungan itu beliau memperkenalkan Malaysia Madani, kerana yakin potensi besar Malaysia hanya boleh dioptimumkan jika prinsip integriti ditegakkan, tiada amalan rasuah, manakala pemimpin atau menteri tidak berlumba mengumpul kekayaan.
Perdana menteri berkata beliau tegas mengenai perkara itu, dan setakat ini semua ahli jemaah menteri memahami hala tuju yang digariskan dan konsisten melaksanakan tadbir urus yang baik.
“Malaysia ini sebuah negara kaya dengan kemampuan yang banyak, tetapi jika pimpinannya masih dengan cara lama, negara akan rosak.
“Tetapi dalam tempoh dua bulan ini, saya nampak semua jemaah menteri konsisten melaksanakan tadbir urus baik, tiada amalan rasuah dalam urusan dan pentadbiran kementerian masing-masing,” katanya.
Sehubungan itu, perdana menteri menzahirkan ucapan terima kasih kepada pimpinan dalam kerajaan perpaduan, sama ada dari Pakatan Harapan, Barisan Nasional, Gabungan Parti Sarawak, Gabungan Rakyat Sabah, yang dari segi prinsip kesemuanya amat tegas dan tidak bertolak ansur dengan perbuatan rasuah.
Dalam pada itu, Anwar sekali lagi mengulangi pendirian kerajaan untuk terus memberi tumpuan kepada memperkasakan sektor perusahaan kecil sederhana (PKS) dalam Belanjawan 2023 yang akan dibentangkan pada 24 Februari ini.
Perdana menteri berkata PKS merupakan antara sektor yang perlu diberi tumpuan khusus oleh kerajaan selepas menerima kesan buruk sepanjang dua tahun negara berhadapan penularan pandemik Covid-19.
Bagi tujuan itu, Anwar menyeru agar seluruh lapisan masyarakat memantapkan semangat perpaduan dan mengenepikan sebarang perbezaan kaum, serta menumpukan segala usaha untuk membangunkan ekonomi negara secara bersama.
“Dalam sebulan ini saya lihat pelabur dari negara China, Eropah, Amerika, India dan Australia begitu berminat untuk datang ke Malaysia… oleh yang demikian, amat penting untuk mengekalkan keharmonian agar Malaysia terus kekal sebagai tarikan pelaburan,” katanya. – Bernama, 22 Januari 2023.

3

1

vote
Article Rating
Kongsikan artikel ini


TIADA NIKMAT PALING BESAR HIDUP DI MALAYSIA INI SELAIN MENJADI AHLI PAS

Kalau ditanya kepada beberapa orang, apakah nikmat paling besar hidup di negara Malaysia ini, jawapan yang diperolehi pasti berbeza-beza.
Lain orang lain penilainnya dan dengan itu, jawapannya tidak pernah sama.
Ada yang merasakan hidup aman harmoni dengan pelbagai kaum di sekeliling dan menjadi rakan adalah nikmat yang tak terhingga.
Ada pula yang menganggap beroleh kerajaan yang baik dengan banyak bantuan serta kemudahan adalah nikmat yang tiada tandingnya.
Menikmati makanan yang pelbagai jenis yang ada di negara kita juga kadang-kadang dianggap sebagai suatu nikmat.
Tidak kurang daripada itu ada juga yang berasakan beroleh seorang Perdana Menteri yang diidam-idamkan adalah nikmat dalam meniti kehidupan ini.
Tetapi, adakah semua itu nikmat yang sebenar-benarnya dalam kita hidup di Malaysia ini?
Saya sendiri kadangkala tercari-cari apakah nikmat itu lantaran setiap kali diberi sesuatu kenikmatan dalam perjalanan kehidupan, apa yang dirasa sering berbeza-beza dan keinginan untuk mencari nikmat yang seterusnya tidak pernah berakhir.
Selagi kita terus memburu dan mencari kenikmatan, ertinya nikmat sebelum ini bukanlah benar-benar suatu kenikmatan.
Jadi, apa itu nikmat yang sebenar atau paling tinggi nilainya yang boleh menyebabkan kita berhenti daripada terus melakukan pencarian?
Semalam, apabila Presiden Pas, Hadi Awang mengeluarkan dalil bahawa memberi wang kepada pengundi ketika pilihan raya bukanlah rasuah atau sogokan, sebaliknya suatu sedekah, perkara itu segera mendatangkan kesedaran kepada saya bahawa nikmat sebenar hidup di negara ini ialah dengan menjadi ahli Pas.
Di dalam Pas, apa saja yang dilakukan, walaupun berbeza dengan pendirian sebelumnya, pimpinannya sentiasa saja ada dalil untuk mewajarkannya.
Dahulu Pas selalu menganggap memberi wang kepada pengundi adalah rasuah atau sogokan yang haram hukumnya.
Sebab itu pemberian BR1M pun ditolak Pas, malah Hadi menganggapnya meniru apa yang berlaku ketika pemerintahan Firaun.
Tetapi, sekarang di ketika kemenangan Pas di beberapa kerusi dalam PRU15 dipertikaikan, seterusnya sedang diambil tindakan petisyen kerana ada bukti pemberian wang dilakukan, Hadi Awang terus mengatakan wang yang diberi itu adalah sedekah.
Penyokong dan pentaksub parti itu lantas berduyun-duyun mengiakan apa yang diperkatakan Hadi itu.
Tidakkah ini nikmat sebenarnya?
Makna kata, selepas itu, bagi mereka yang berada di dalam Pas, baik penyokong atau pimpinannya, mereka tiada keraguan lagi untuk melakukan pemberian wang ketika kempen pilihan raya diadakan.
Tidak bersedekah di waktu lain tidak mengapa, yang penting memberi wang ketika berkempen tetap merupakan sedekah.
Menyorot ke belakang, banyak lagi tindakan Pas yang berbeza antara dulu dengan sekarang yang mana dalam kedua-dua pendirian itu, dalil membolehkannya sentiasa ada, bahkan mantap sekali sifatnya.
Berbaik dan berpakat dengan DAP, kemudian putus – Pas ada dalil yang meletakkan mereka betul dalam kedua-dua tindakan itu.
Berbaik dan berpakat dengan UMNO, kemudian putus – Pas juga ada dalil yang sekali lagi meletakkan mereka tidak pernah salah.
Begitu juga dalam isu hudud dan RUU355 – bising ketika jadi pembangkang, diam ketika jadi kerajaan dan kemudian bising semula bila jadi pembangkang – Pas tetap ada dalil yang menjadikan mereka betul sepanjang masa.
Menyambut atau tidak kedatangan Perdana Menteri melawat sesebuah negeri, dalilnya juga tetap ada untuk menjadikan Pas betul belaka.
Bahkan, dalam mengkritik filem Pulau setelah jadi pembangkang, sedangkan kelulusan tayangan filem itu diperolehi ketika Pas sendiri berada dalam kerajaan, mereka tidak pernah segan atau malu berbuat demikian.
Sebabnya, Pas tidak pernah kekeringan dalil untuk menjadikan mereka dipihak yang benar dan orang lain di pihak yang salah.
Toleh kiri toleh kanan, apa lagi nikmat paling besar dalam hidup ini selain boleh menyalahkan semua orang dalam semua perkara dan diri kita pula betul dalam semua tindakan yang diambil.
Nikmat sedemikian itu tidak mungkin diperolehi jika kita tinggal atau menjadi warga di negara lain.
Ahhh….di mana saya boleh dapat borang Pas?
– ShahbudinHusin 22/01/2023.

4.3

7

votes
Article Rating
Kongsikan artikel ini


PENGAKUAN HADI AWANG CERAHKAN PETISYEN UMNO BEROLEH KEMENANGAN?

Daripada sudut yang lain, “fatwa politik” Presiden Pas, Hadi Awang bahawa memberi wang kepada pengundi ketika kempen pilihan raya adalah sedekah dan bukan rasuah, dengan jelas merupakan suatu pengakuan amalan itu memang dilakukan parti tersebut.
Berikutan ia pula dikeluarkan susulan tindakan UMNO Terengganu memfailkan petisyen terhadap keputusan PRU15 lalu bagi kerusi Parlimen Marang, Kemaman dan Kuala Terengganu, ia juga suatu pengesahan perbuatan memberi wang kepada pengundi memang berlaku sekurang-kurangnya di ketiga-tiga kawasan terbabit.
Jika tidak, mengapa Hadi dengan selamba mengatakan memberi wang kepada pengundi adalah sedekah dan bukan rasuah?
Tetapi, tahukah Hadi bahawa perbuatan memberi wang ketika kempen pilihan raya adalah suatu perbuatan rasuah dan menyogok pengundi serta suatu kesalahan dalam undang-undang pilihan raya?
Kalau mahu bersedekah, kenapa tidak melakukannya di luar waktu kempen?
Sebelum ini, Pengerusi Perhubungan UMNO Terengganu, Ahmad Said mengesahkan pihaknya telah memfailkan petisyen memohon mahkamah membatalkan keputusan PRU15 lalu membabitkan kerusi Parlimen Marang, Kemaman dan Kuala Terengganu.
Ahmad berkata, petisyen difailkan di Mahkamah Tinggi Kuala Terengganu pada 3 Januari itu dibuat kerana berlakunya pengagihan wang secara berleluasa di ketiga-tiga kawasan itu.
Dakwanya lagi, pengagihan wang sebenarnya turut berlaku di lapan kawasan Parlimen di Terengganu, namun disebabkan kesukaran mendapatkan saksi, hanya tiga petisyen dapat difailkan buat masa ini.
Bersama kenyataan Hadi itu, Setiausaha Agung PN, Hamzah Zainuddin juga mengeluarkan kenyataan yang seakan-akan memberi gambaran bukan suatu kesalahan memberi wang kepada pengundi.
Katanya, apabila kita bercakap tentang memberi wang, niat adalah lebih penting mengenai perkara itu.
“Saya fikir kita perlu berhati-hati berkenaan niat mengapa wang diberikan dan juga orang yang memintanya,” katanya lagi.
Makna kata, petisyen UMNO Terengganu itu sudah ada merit untuk mendapat kemenangan di mahkamah nanti.
Mungkin kena kerja lebih sikit, berdasarkan pengakuan Hadi itu juga, tidak bolehkah BN dan PH berusaha mencari bukti berlakunya amalan memberi wang di semua kerusi yang dimenangi Pas pada PRU15?
Entah-entah semua kerusi dimenangi parti itu hanya kerana wang, bukan disebabkan perjuangan?
– ShahbudinHusin 23/01/2023.

3.8

4

votes
Article Rating
Kongsikan artikel ini


SEDEKAH ATAU SUMBANGAN, IA TETAP RASUAH – KP SPRM

Suruhanjaya Pencegahan Rasuah Malaysia (SPRM) akan menyiasat apa sahaja bentuk rasuah berdasarkan peruntukan undang-undang, bukannya tertakluk kepada pemahaman peribadi, kata ketua pesuruhjayanya, Azam Baki.
Beliau berkata, rasuah adalah rasuah, tidak kira bagaimana seseorang itu memilih untuk menggambarkannya kerana undang-undang jelas mentakrifkan apa yang dimaksudkan dengan pembelian undi.
“Seksyen 10(a) Akta Kesalahan Pilihan Raya 1954 adalah sangat jelas dan apa jua istilah awam digunakan mempertahankan hujah adalah tafsiran peribadi semata-mata.
“Sama ada ia ‘sedekah’ atau ‘sumbangan’, undang-undang menganggapnya sebagai rasuah yang dibayar kepada pengundi, tidak kira sama ada pengundi memintanya atau tidak,” katanya memetik laporan The Star.
Seksyen 10(a) akta berkenaan dengan perbuatan rasuah sebelum, semasa dan selepas pilihan raya, dilakukan secara langsung atau tidak langsung oleh calon sendiri atau oleh wakil bagi pihaknya.
Komen Azam itu susulan kenyataan Presiden PAS Abdul Hadi Awang, baru-baru ini, terhadap petisyen difailkan Umno Terengganu bagi membatalkan keputusan PRU15 di tiga kawasan Parlimen di negeri Pantai Timur itu.
Hadi berkata, mereka yang dirakam dalam video menyerahkan wang tunai kepada pengundi hanyalah melakukan kerja amal.
Ahli Parlimen Marang itu, berkata undang-undang pilihan raya menetapkan hanya calon dan ejen mereka dilarang memberi wang tunai.
Komen beliau mengundang kritikan pelbagai pihak kerana Akta Kesalahan Pilihan Raya 1954 jelas melarang perbuatan terbabit.
Sumber –
https://www.freemalaysiatoday.com/category/bahasa/tempatan/2023/01/24/sedekah-atau-sumbangan-rasuah-tetap-rasuah-kata-azam/

0

0

votes
Article Rating
Kongsikan artikel ini


STRATEGI BAHARU SEDANG DIRANGKA ATASI KOS SARA HIDUP – RAFIZI

Sepertimana yang diumumkan oleh Jabatan Perangkaan Malaysia pada minggu lepas, kadar inflasi pada Disember 2022 mereda kepada 3.8% berbanding bulan yang sama tahun sebelumnya.
Bagi keseluruhan tahun 2022, inflasi Malaysia adalah 3.3% seperti yang diunjurkan oleh Kementerian Kewangan dalam Laporan Tinjauan Ekonomi 2023.
Perbandingan bulan ke bulan pula menunjukkan inflasi bagi bulan Disember 2022 mencatatkan peningkatan 0.2%, ianya lebih rendah berbanding 0.3% pada November 2022.
Semua komponen utama Indeks Harga Pengguna (IHP) menyederhana kecuali komponen Restoran & Hotel dan Perumahan, serta Air, Elektrik, Gas & Bahan Api Lain.
Peningkatan harga makanan dan minuman di luar rumah, terutamanya di Restoran & Hotel adalah penyumbang utama kepada kadar inflasi.
Usaha mengawal inflasi memerlukan kerjasama semua pihak, dari kerajaan, peniaga sehinggalah kepada rakyat.
Sepertimana yang disebutkan sebelum ini, kerajaan ingin mengingatkan bahawa pengguna boleh memainkan peranan dalam bersama-sama menyuntik keanjalan di antara permintaan dan bekalan demi mengawal inflasi.
Jabatan Perangkaan Malaysia (DOSM) telah melancarkan OpenDOSM NextGen pada 12 Januari 2023, iaitu platform data yang berkaitan dengan statistik rasmi yang diterbitkan oleh DOSM dan agensi kerajaan lain.
Platform ini turut mengandungi 28 juta data harga barangan di pelbagai lokasi di seluruh negara daripada aplikasi PriceCatcher yang dibangunkan oleh KPDN.
Data PriceCatcher yang diterbitkan merupakan data terkini dengan selang waktu satu hari. Kerajaan mengharapkan penerbitan data ini dapat membantu pengguna membuat pilihan yang lebih tepat, dan seterusnya menjadikan permintaan lebih anjal di samping mengawal kenaikan harga.
Pelbagai usaha lain juga telah dilaksanakan untuk mengawal harga di semua restoran dan gerai makanan di seluruh negara, namun terdapat cabaran dari sudut pelaksanaan pemantauan disebabkan kapasiti pegawai penguatkuasa Kementerian Perdagangan Dalam Negeri dan Kos Sara Hidup (KPDN) yang terhad.
Beberapa agensi Kerajaan termasuk Kementerian Ekonomi, KPDN, Kementerian Kewangan dan Kementerian Pertanian dan Keterjaminan Makanan sedang merangka strategi baharu sebagai quick win solution kepada isu kos sara hidup dan akan diumumkan dalam waktu terdekat.
Langkah untuk jangka panjang juga sedang diteliti bagi membolehkan jaminan bekalan makanan untuk memenuhi permintaan dan seterusnya membantu mengawal kenaikan harga.
Rafizi Ramli
Menteri Ekonomi.

4

1

vote
Article Rating
Kongsikan artikel ini


KEPAKARAN HDB SINGAPURA AKAN BERI MANFAAT KEPADA ORANG MELAYU MALAYSIA

1. Sejak tertubuh Kerajaan Perpaduan diketuai oleh Pakatan Harapan selepas PRU15 lalu, hampir setiap isu cuba dijadikan isu perkauman oleh pihak pembangkang.
2. Masalah pemilikan perumahan kos sederhana & murah Malaysia untuk golongan M40 dan B40, adalah masalah yang berlarutan lama sejak merdeka lagi di Malaysia.
3. Semasa saya menjadi Timbalan Menteri di KPKT, berbagai usaha oleh Kementerian termasuk mengadakan Kempen Pemilikan Rumah telah diadakan tetapi masih tidak berjaya sepenuhnya kerana masih ramai golongan M40 dan B40 tidak mampu memiliki rumah.
4. Walaupun wujud berbagai syarikat dan GLC milik kerajaan bertujuan untuk menghasilkan rumah mampu milik kepada rakyat, namun masalah ini masih tidak dapat diselesaikan kerana harga tanah dan infrastuktur yang timggi.
5. Berbagai model dan kajian perumahan luar negara termasuk di Korea Selatan, negara barat dan Singapura serta negara negara maju lain juga telah lama dikaji.
6. Di antara yang paling sesuai dan praktikal adalah sistem perumahan HDB Singapura kerana banyak persamaan profil etnik masyarakat, cuaca dan sistem pembinaan yang digunakan.
7. Sistem Perumahan HDB Singapura adalah di antara yang terbaik di seluruh dunia dan diakui oleh banyak negara, HDB juga telah memenangi banyak anugerah utama antarabangsa dan kecemerlangan mereka diakui negara barat dan Jepun.
8. Apabila Menteri KPKT mengumumkan akan mengunakan kepakaran perunding HDB Singapura bagi membantu KPKT mengatasi masalah perumahan Malaysia, bagai hendak runtuh langit kritikan politik dari PAS dan PBBM menuduh adanya agenda perkauman dan penindasan orang Melayu Islam.
9. Soalan pertama saya adalah apakah usaha mereka dibawah dua Perdana Menteri Muhyiddin Yasin dan Ismail Sabri dibawah kerajaan Perikatan Nasional sebelum ini bagi mencari jalan penyelesaian kepada masalah ini?
10. Tuduhan sempit serta melulu dari PAS dan PBBM amat berbau perkauman semata mata untuk meremehkan dan mengagalkan menyelesaikan masalah perumahan mampu di miliki golongan M40 dan B40 yang sebahagian besarnya adalah orang Melayu.
11. Mengapakah mereka takut jika kerajaan Pakatan Harapan boleh mengatasi isu ini yang mereka tidak pun mahu memulakan semasa PN memerintah?
12. Saya bercakap juga sebagai seorang arkitek yang pernah berkhidmat di KPKT dan pernah kerap tinggal di pangsapuri perumahan HDB Singapura kerana mempunyai saudara di sana.
13. Lebih dari 90 peratus orang Melayu Singapura memiliki tempat tinggal sendiri sejak usia yang muda lagi. Rekabentuk unit kediaman pangsapuri moden serta kemudahan infrastruktur HDB Singapura telah banyak memenangi anugerah berprestij antarabangsa.
14. Di antara kemudahan disediakan oleh HDB Singapura di tempat tinggal – pangsapuri termasuklah kemudahan lengkap tempat bersanding serta kenduri kendara dan juga tempat mandi jenzah orang Islam tanpa perlu keluar dari kawasan tempat tinggal mereka.
15. Kemudahan klinik kesihatan, pendandan rambut, kedai komersial, dewan riadah rekreasi dan pusat kesihatan juga disediakan.
16. Berapa banyak pangsapuri mampu milik kita disediakan kemudahan penuh bermutu tinggi seperti ini?
17. Sejak dahulu lagi banyak rombongan Ahli Majlis Kerajaan tempatan melawat projek jauh di negara barat dan Amerika tanpa membawa hasil positif.
18. Dari HDB Singapura yang terletak hanya di sebelah Johor lah yang kita banyak boleh pelajari yang positif kerana banyak pesamaan kaum etnik, cuaca dan sistem binaan.
19. Untuk masyarakat Malaysia menjadi maju kita perlu ahli politik yang lebih matang dan progresif dan bukan yang berfikiran sempit dan berfikiran negatif yang senantiasa mencetuskan sentimen perkauman.
20. Rakyat Malaysia dari kalangan orang Melayu lah sebenarnya yang lebih banyak akan mendapat manfaat jika sistem perumahan HDB ini berjaya dilaksanakan dengan kos lebih murah dengan faktor sosial ekonomi yang positif.
21. Sudah sampai masanya kepentingan rakyat golongan kurang berada untuk memiliki tempat tinggal diutamakan.
22. Janganlah kerana Menteri KPKT bukan seorang Melayu dan negara Singapura majoritinya bukan Melayu pihak pembangkang bersangka buruk dan menuduh melulu bukan bukan mengikut emosi perkauman.
23. Isu perumahan KPKT yang merujuk kepakaran HDB Singapura adalah langkah objektif positif untuk menyelesaikan masalah lama demi kebaikan golongan kurang berada untuk memiliki tempat kediaman mampu milik yang selesa.
24. Sekian lama kita ke negara Barat, Korea dan Jepun telah dikaji model perumahan tanpa solusi yang ditemui.
Kenapa tidak negara jiran Singapura dengan model terbukti dipentas antarabangsa? Apatah lagi dengan profil masyarakat etnik yang ada banyak persamaan dengan kita?
25. Janganlah asyik mainkan isu politik perkauman murahan tanpa memikirkan masa depan rakyat yang perlu pembelaan untuk memiliki tempat tinggal mampu milik.
RAJA KAMARUL BAHRIN SHAH
Pengerusi Pakatan Harapan Terengganu.
26 Januari 2023.

4.2

5

votes
Article Rating
Kongsikan artikel ini


MASA DEPAN KJ GELAP BERSAMA UMNO, BAKAL DIPECAT JUMAAT INI?

Walaupun mesyuarat Jawatankuasa Pengurusan dan Disiplin UMNO yang sepatutnya diadakan petang semalam telah dilapangkan, nasib bekas Menteri Kesihatan, Khairy Jamaluddin dipercayai tetap tidak berubah.
Mesyuarat petang semalam antara lain dijadual membincangkan tindakan yang akan diambil terhadap Khairy atau KJ berhubung tuduhannya tentang kewujudan “perwakilan hantu” dalam PAU2022 baru-baru ini.
Timbalan Presiden UMNO, Mohamad Hasan ketika ditanya berkenaan kedudukan KJ semalam hanya menjawab ringkas bahawa nasib bekas Ahli Parlimen Rembau itu akan ditentukan “petang ini”.
Begitu pun, perkembangan terakhir sehingga petang semalam menunjukkan tiada sebarang mesyuarat diadakan di Bangunan UMNO di WTCKL.
Tiada sebarang sebab diberikan mengapa mesyuarat itu dilapangkan.
Sepatutnya, selepas kedudukan KJ diambil tindakan dalam mesyuarat Pengurusan dan Disiplin petang semalam, ia kemudian akan disahkan oleh MT UMNO yang akan bermesyuarat Jumaat ini.
Dalam kes KJ, beberapa maklumat daripada UMNO menyebut, kesnya akan terus dibincang serta diambil tindakan oleh mesyuarat MT yang akan dipengerusikan oleh Presiden UMNO, Ahmad Zahid Hamidi.
Dikatakan lagi, tuduhan KJ berkaitan “perwakilan hantu” adalah dakwaan yang serius yang tidak dapat dibuktikan kebenarannnya dan Zahid Hamidi diberitakan amat memandang serius berkenaan dengannya kerana ia menjejaskan imej UMNO.
Ketika PAU baru-baru ini, Zahid Hamidi sendiri nenyebut bahawa tindakan akan diambil terhadap KJ berhubung tuduhannya itu.
Dengan demikian, meskipun tanpa dibawa ke mesyuarat Pengurusan dan Disiplin UMNO terlebih dahulu, sebaliknya terus ke mesyuarat MT Jumaat ini, nasib KJ dikatakan tetap tidak akan berubah.
Maklumat daripada UMNO mengatakan, menantu Tun Abdullah Badawi itu hanya ada dua kemungkinan tentang nasib dirinya pada Jumaat ini.
Pertama, dipecat terus daripada UMNO sebagaimana diputuskan MT UMNO terhadap Annuar Musa sebelum ini.
Atau kedua, digantung keahlian selama enam tahun sepertimana hukuman yang dijatuhkan kepada bekas Ahli Parlimen Pasir Salak, Tajuddin Abdul Rahman, baru-baru ini.
Ini bermakna, apa pun salah satu hukuman yang akan dijatuhkan, masa depan KJ sudah boleh dikira gelap bersama UMNO.
Sama ada digantung enam tahun atau dipecat, beliau dengan sendirinya tidak boleh bertanding dalam pemilihan UMNO akan datang ini, baik di peringkat bahagian mahu pun pusat, bahkan tidak mungkin dicalonkan lagi dalam PRU16 nanti.
Zahid Hamidi dan Mohamad Hasan yang akan memimpin UMNO berikutan lulusnya usul tiada pertandigan bagi jawatan Presiden dan Timbalan Presiden, akan terus mengetuai parti mendepani PRU16 dan pemilihan UMNO yang seterusnya hanya akan diadakan selepas enam bulan kemudiannya.
Kecuali hanya dengan menyertai parti lain, UMNO nampaknya bukan lagi wadah untuk KJ mengejar cita-citanya menjadi Perdana Menteri.
– ShahbudinHusin 26/01/2023.

2

2

votes
Article Rating
Kongsikan artikel ini


SELAIN KJ, APAKAH HISHAMMUDDIN, ISMAIL SABRI DAN NOH OMAR ANTARA TURUT DIPECAT MALAM INI?

Kenyataan Presiden UMNO, Ahmad Zahid Hamidi yang membayangkan akan berlaku pembersihan besar-besaran dalam mesyuarat MT malam ini, secara tidak langsung memperlihatkan bukan setakat Khairy Jamaluddin saja bakal berdepan tindakan pecat atau gantung keahlian parti.
Dipercayai beberapa pemimpin lain yang diketahui tidak sebulu dengan Zahid Hamidi turut bakal berdepan tindakan yang sama.
Jika tidak, untuk apa Zahid Hamidi menyebut akan berlaku pembersihan besar-besaran?
“Tunggulah apabila MKT bermesyuarat, untuk dia (Khairy) secara individu tidak penting.
“Saya kata dalam Perhimpunan Agung (UMNO) baru-baru ini, kita akan lakukan pembersihan secara besar-besaran, termasuk mereka yang mensabotaj parti dan calon parti pada PRU lalu dan mungkin termasuk orang yang ‘menembak kaki sendiri’ ketika musim kempen berlangsung,” katanya.
Seterusnya, Zahid Hamidi menjemput pihak media untuk hadir ke Menara UMNO bagi membuat liputan mesyuarat MT malam ini.
“Sila datang beramai-ramai kalau hendak mengetahui senarai mereka yang akan bakal dikenakan tindakan,” tambah beliau lagi.
Dengan kenyataan Zahid Hamidi itu, mesyuarat MT UMNO malam ini tentu saja merupakan detik yang mendebarkan bagi mereka yang diketahui tidak sealiran dengan Presiden UMNO itu.
Diberitakan tiga peristiwa menjadi sandaran untuk pertuduhan dan tindakan MT UMNO malam ini:
Pertama, mensabatoj parti dan calon BN ketika PRU15 lalu.
Kedua, menandatangani akuan bersumpah menyokong Mahiaddin Md Yasin sebagai calon Perdana Menteri.
Ketiga, menentang secara terbuka dan membuat tuduhan tanpa asas berkaitan usul tiada pertandingan bagi jawatan Presiden dan Timbalan Presiden UMNO.
Setakat ini, hanya KJ yang disebut ramai akan dikenakan tindakan sama ada dipecat atau digantung keahlian UMNO selama enam tahun berhubung dakwaannya berkaitan kewujudan “perwakilan hantu” untuk meluluskan usul tambahan PAU2022 baru-baru ini.
Namun demikian, berikutan kenyataan Zahid Hamidi berkaitan pembersihan besar-besaran akan berlaku malam ini serta tiga peristiwa yang dikatakan menjadii sandaran pertuduhan, apakah ini bermakna Hishammuddin Husein, Ismail Sabri Yaakob, Noh Omar dan beberapa lagi pemimpin UMNO lain bakal dipecat atau digantung keahlian juga pada malam ini? –
ShahbudinHusin 27/01/2023.

5

1

vote
Article Rating
Kongsikan artikel ini


USAHA BERSEPADU MEREDAKAN KENAIKAN HARGA MAKANAN, MINUMAN

1. Saya menyambut baik pandangan Presiden Persatuan Pengusaha Restoran Muslim Malaysia (PRESMA), Datuk Jawahar Ali Taib Khan mengenai peranan yang perlu dimainkan oleh kerajaan, peniaga dan pengguna dalam menangani kenaikan harga makanan dan minuman yang dinyatakan di dalam program Dialog Tiga Penjuru AWANI semalam.
2. Seperti perangkaan inflasi yang diumumkan Jabatan Statistik Malaysia (DOSM) baru-baru ini, walaupun inflasi bagi Disember 2022 mereda kepada 3.8% berbanding 4.0% dalam bulan sebelumnya, kategori harga di restoran dan hotel adalah satu-satunya kategori harga yang masih belum mereda (iaitu kenaikan 7.4% dalam Disember 2022 berbanding 7.0% bulan sebelumnya).
3. Pandangan Datuk Jawahar adalah selari dengan pandangan Kerajaan supaya pengguna peka kepada kenaikan harga makanan dan minuman yang dibeli dan bijak memilih kedai dan restoran yang menawarkan harga yang lebih baik berbanding pesaing-pesaing.
4. Usaha mengekang inflasi memerlukan semua pihak menggembleng usaha bersama.
5. Sementara kita meningkatkan akses pengguna kepada maklumat harga yang boleh membantu pengguna membeli dari kedai yang harganya lebih seiring dengan harga purata setempat, saya juga sedia maklum beberapa cabaran pengusaha restoran yang berdepan dengan kenaikan kos lain, seperti kos pekerja akibat pelaksanaan gaji minima RM1,500.
6. Ada beberapa langkah yang sedang diperhalusi pelaksanaannya untuk membantu peniaga dan pengusaha restoran menangani kenaikan-kenaikan yang mereka tanggung, termasuklah potensi menyebarluas model tenaga kerja sambilan (gig workforce) dalam sektor restoran dan kedai makan (F&B).
7. Ia adalah sebahagian dari usaha untuk menyelaraskan pasaran kerja dengan tuntutan sektor ekonomi, yang menjadi sebahagian dari usaha menyeluruh menstrukturkan kembali ekonomi negara.
8. Dalam masa terdekat ini, saya akan bertemu dengan wakil-wakil pengusaha restoran dan peniaga makanan untuk membincangkan secara dua hala langkah-langkah yang boleh diambil bersama oleh kerajaan dan pengusaha restoran dan peniaga makanan.
RAFIZI RAMLI
MENTERI EKONOMI
27 JANUARI 2023

3

2

votes
Article Rating
Kongsikan artikel ini


KEBERANIAN ZAHID HAMIDI YANG LUAR BIASA

Memecat pemimpin untuk mengekalkan kuasa atau atas apa alasan sekali pun adalah perkara biasa di mana-mana saja di planet bumi ini.
Oleh itu, tindakan Presiden UMNO, Ahmad Zahid Hamidi memecat dan menggantung beberapa pemimpin yang tidak sebulu dengannya sebagaimana diputuskan MT UMNO malam tadi bukanlah perkara yang pelik sebenarnya.
Terlebih lagi dalam UMNO, pecat memecat ini bukanlah sesuatu yang asing sejak dulu, kini dan mungkin selamanya selagi parti itu masih bernyawa.
Tun Mahathir Mohamad pernah memecat Anwar Ibrahim dan Najib Razak pernah memecat Mahiaddin Md Yasin.
Lama sebelum itu, Tunku Abdul Rahman Putra Alhaj juga pernah memecat Tun Mahathir.
Di luar UMNO pula, Mahiaddin sebagai Presiden Bersatu telah memecat Tun Mahathir selaku Pengerusi parti itu.
Di dalam Pas,PKR dan Amanah turut pernah berlaku pecat-memecat itu.
Cuma, tindakan PKR memecat Azmin Ali dan kumpulannya agak berbeza dengan semua pemecatan itu kerana ia hanya diambil Anwar setelah berlakunya pengkhianatan yang meruntuhkan sebuah kerajaan.
Betullah kata orang, Anwar ini “tahap dewa” sabar dalam dadanya.
Begitu pun, melihat tindakan pemecatan dan penggantungan oleh Zahid Hamidi malam tadi, harus diakui beliau adalah ketua parti yang luar biasa keberaniannya.
Beliau ternyata lebih hebat dan lebih luar biasa daripada semua Presiden UMNO lain yang juga pernah memecat orang sebelum ini.
Yang dipecat malam tadi ialah Khairy Jamaluddin serta Noh Omar, manakala yang digantung selama enam tahun adalah Hishammuddin Hussein, Fathul Bari, Shahril Hamdan, Maulizan Bujang dan Salim Sharif.
Daripada semua pemecatan dan penggantungan itu, hebat dan luar biasanya Zahid Hamidi adalah kerana keberaniannya bertindak terhadap Khairy Jamaluddin atau KJ serta kepada Hishammuddin.
KJ adalah menantu kepada Tun Abdullah Badawi, bekas Perdana Menteri yang mula-mula membawa Zahid Hamidi ke dalam kerajaan dengan jawatan pertama yang diberikannya kepada Ahli Parlimen Bagan Datuk itu adalah sebagai Timbalan Menteri Pelancongan dan selepas itu Menteri di Jabatan Perdana Menteri.
Ketika era Tun Mahathir sebagai Perdana Menteri sebelum itu, Zahid Hamidi diketepikan seratus peratus daripada kedudukan dalam kerajaan kerana beliau dianggap sebagai penyokong kuat kepada Anwar.
Hishammuddin pula adalah anak kepada bekas Perdana Menteri, Tun Hussein Onn serta cucu kepada pengasas UMNO, Onn Jaafar.
Hebat dan luar biasa tak Zahid Hamidi kerana sungguh tidak takut untuk memecat menantu seorang bekas Perdana Menteri serta menggantung keahlian anak bekas Perdana Menteri dan cucu kepada pengasas UMNO?
Hanya seseorang yang ada keberanian luar biasa saja mampu mengambil tindakan sedemikian rupa.
Tambahan lagi, baik KJ atau Hishammuddin, kedua-duanya adalah harapan sebahagian penyokong dalam UMNO sendiri sebagai bakal Perdana Menteri suatu hari nanti.
Ertinya, yang dipecat dan digantung malam tadi adalah bakal pemimpin besar negara suatu hari, tapi Zahid Hamidi dengan berani telah “menebang” pokok yang mulai rendang itu.
Perghhh…hebat sekali Zahid Hamidi, boleh kita angkat topi kepadanya.
Kini kita mesti mengaku – siapa kata “Pendekar Jawa” tidak hebat menghunus senjata?
– ShahbudinHusin 28/01/2023.

4.8

6

votes
Article Rating
Kongsikan artikel ini


MENU RAHMAH, CETUSAN IDEA SALAHUDDIN UNTUK PASTIKAN GOLONGAN MISKIN TEGAR TIDAK LAPAR

Saya faham, ramai yang terfikir “macam mana restoran nak turunkan harga? Logik ke?”
Sebenarnya semalam pada 26 Januari 2023, KPDN telah mengadakan sesi libat urus bersama persatuan-persatuan restoran dan kedai makanan (bermasak) untuk membincangkan soal punca dan faktor yang menyebabkan kenaikan harga makanan bermasak yang dijual di restoran dan kedai makanan.
Kami mencari penyelesaian menang-menang yang boleh membantu mengurangkan kos operasi dan seterusnya tawaran harga munasabah kepada pengguna.
Antara wakil-wakil persatuan restoran yang turut hadir adalah Persatuan Pengusaha Restoran Muslim Malaysia (PRESMA), Persatuan Pengusaha Restoran India Malaysia (PRIMAS), Persatuan Pengusaha Tomyam Malaysia, Malaysia Singapore Coffee Shop Proprietors General Association (MCSPGA), Bumiputra Retailers Organization (BRO), Malaysia Retail Chain Association (MRCA), dan Malaysia Retailers Association (MRA).
Pihak industri telah memaklumkan bahawa di samping harga bahan mentah yang meningkat, faktor-faktor lain yang mempengaruhi harga makanan bermasak adalah keberadaan pekerja (termasuk pekerja asing), kadar upah (gaji), sewa bangunan dan syarat-syarat penempatan pekerja yang ditetapkan pihak berkuasa.
KPDN akan meneliti semua isu yang telah dibangkitkan oleh pihak pengusaha restoran/kedai makan untuk ditangani secara bersama dengan kementerian dan agensi yang terlibat.
Semasa sesi libat urus tersebut, saya mencadangkan agar kita wujudkan satu menu mampu milik yang boleh dinikmati oleh semua tanpa rasa terbeban. Menu ini boleh kita namakan sebagai Menu RAHMAH.
Dalam Menu RAHMAH ini sewajarnya ada nasi + protein terpilih (seperti ayam atau ikan) + sayuran terpilih , dan dijual pada harga RM5/set.
Mungkin ada antara kita yang rasa hidangan seperti ini tiada yang istimewa, tetapi percayalah, buat mereka yang kurang kemampuan, menu lengkap seperti ini amatlah bermakna untuk mereka.
Untuk KPDN, dalam kita menjaga kebajikan pengguna, kita juga menjaga kelangsungan mata pencarian peniaga.
Jadi marilah kita sama-sama usahakan Menu RAHMAH ini agar semua orang boleh mendapat manfaatnya.
Butiran lanjut berkenaan Menu RAHMAH, saya akan umumkan kemudian.
SALAHUDDIN AYUB
Menteri Perdagangan Dalam Negeri dan Kos Sara Hidup

5

3

votes
Article Rating
Kongsikan artikel ini


KALAU IKUT SUCINYA REFORMASI, JANGANKAN PENASIHAT KANAN, JADI KERANI CABUK PMO PUN TAK DIBENARKAN

Semua orang pada umumnya faham dan menerima Nurul Izzah sebagai pemimpin penting dalam PKR, malah dalam kebangkitan reformasi sejak dulu lagi.
Dengan beberapa penggal sebagai Ahli Parlimen, walau kalah di Permatang Pauh dalam PRU15 lalu serta sekarang berjawatan Naib Presiden PKR, tidaklah janggal jika beliau dilantik sebagai menteri atau pengerusi GLC setelah PH berjaya menjadi kerajaan dan bapanya, Anwar Ibrahim menjadi Perdana Menteri.
Seseorang anak yang memang aktif dalam politik, berjawatan dan ada kelayakan, tidaklah menjadi salah jika memegang apa-apa jawatan yang bersesuaian dalam kerajaan di mana bapanya sendiri mengetuai kerajaan itu.
Ia sama seperti Mukhriz Mahathir menjadi Menteri Besar Kedah ketika Tun Mahathir Mohamad sebagai Perdana Menteri dan Tamrin Ghafar dilantik sebagai Pengerusi MARA di ketika ayahnya, Tun Ghafar Baba memegang jawatan Timbalan Perdana Menteri.
Begitu juga dengan Nurul Izzah, Anwar tidak akan dilihat salah jika melantiknya sebagai menteri atau pengerusi GLC berikutan kedudukan dan penglibatannya dalam parti dan perjuangan reformasi selama ini.
Tambahan lagi jika dicampur dengan harapan ramai bahawa Nurul Izzah adalah bakal Perdana Menteri wanita pertama .di masa depan, melantiknya dalam jawatan kerajaan sebagai proses latihan serta pendedahan amat-amatlah wajar sekali.
Sebagai salah seorang pejuang yang terlibat aktif dalam perang, memperolehi sebahagian ghanimah atau “harta rampasan perang” tidaklah menjadi kesalahan buat Nurul Izzah.
Tetapi, dengan Anwar sebagai Perdana Menteri dan kemudian melantik anaknya itu sebagai penasihat kanan berkaitan ekonomi dan kewangan di PMO amatlah tidak kena.
Perlantikan itu menjadikan semangat perjuangan reformasi yang menolak nepotisme atau lantikan keluarga yang dikumandangkan selama ini telah tercemar dengan sendirinya.
Dengan Nurul Izzah memegang jawatan penasihat di kanan PMO di mana Anwar adalah Perdana Menteri mendedahkan lantikan itu kepada pelbagai kemungkinan, tanggapan serta persepsi yang tidak baik di mata rakyat.
Ia juga seolah-olah meletakkan Rafizi Ramli sebagai Menteri Ekonomi dan beberapa penasihat di Kementerian Kewangan yang diketuai Hassan Merican tidak cukup berwibawa dan berkemampuan untuk menasihati Anwar mengurus ekonomi negara.
Malah dengan semua cabang media sosial mempertikai lantikan itu, keadaan kini seperti Anwar sendiri telah membekalkan peluru kepada pihak lawan untuk menembak PH, PKR dan kerajaan perpaduan.
Walaupun Anwar menyebut Nurul Izzah tidak dibayar gaji, tetapi isunya di sini ialah kuasa yang ada di sebalik jawatan tersebut.
Jika kita imbas kembali betapa sucinya perjuangan reformasi yang diangkat oleh Anwar dan PKR sejak 24 tahun lalu, sebenarnya jangankan untuk pegang jawatan penasihat kanan, jadi kerani cabuk di PMO pun tidak boleh dipegang oleh seorang anak jika bapanya menjadi Perdana Menteri.
Dalam hal ini, tindakan Anwar mempertahankan kelayakan Nurul Izzah dalam lantikan itu adalah tersasar kerana isunya di sini bukanlah berkaitan kelayakan, kemampuan atau sijil yang dimiliki.
Dalam politik dan kerajaan, imej dan melaksanakan perjuangan sebagaimana diutarakan ketika sebelum menjadi kerajaan adalah jauh lebih penting.
Kalau Anwar dan PKR bukan mengangkat reformasi sebagai intipati perjuangan tidak sama sekali berhasrat melahirkan sebuah kerajaan yang berwibawa, tetapi semata-mata kerana inginkan kuasa, barangkali lantikan Nurul Izzah itu boleh diwajarkan dengan pelbagai alasan.
Namun, sebagai parti reformasi, lantikan atau berperanan di bawah bapa sendiri adalah tindakan mencemarinya dengan sengaja.
Lebih sayang lagi, tercemarnya perjuangan suci reformasi itu berlaku hanya lebih kurang dua bulan saja setelah Anwar menjadi Perdana Menteri.
Lalu, bagaimanakah kerajaan perpaduan ini mahu dipertahankan lebih lama lagi?
– ShahbudinHusin 29/01/2023.

3.8

4

votes
Article Rating
Kongsikan artikel ini


MASA DEPAN HISHAMMUDIN BAKAL ‘REPUT’, TAPI TUBUH PARTI BARU PALING SESUAI BUAT KJ

Di antara semua yang dipecat dan digantung keahlian UMNO baru-baru ini, paling menjadi bualan serta perhatian ialah Khairy Jamaluddin dan Hishammuddin Hussein.
Antara sebabnya adalah kerana kedua-duanya dilihat sebagai pemimpin berpotensi untuk menjadi Perdana Menteri pada masa depan.
Tambahan lagi, KJ adalah menantu bekas Perdana Menteri, Tun Abdullah Badawi, sementara Hishammuddin merupakan anak bekas Perdana Menteri ketiga, Tun Hussein Onn serta cucu kepada pengasas UMNO, Onn Jaafar.
Tetapi, dengan nasib yang mereka terima sekarang – KJ dipecat, manakala Hishammuddin digantung enam tahun – apakah yang harus mereka lakukan selepas ini untuk terus bernyawa dalam dunia politik di negara ini?
Bagi KJ, meskipun pilihannya agak terbuka untuk menyertai parti lain, itu bukanlah pilihan yang sesuai serta selamat.
Di ketika banyak pihak menganggap menyertai PKR adalah sesuai bagi KJ, tetapi dalam keadaan sekarang di mana PH dan BN sedang bersama membentuk kerajaan perpaduan, pintu ke arah itu boleh dikata sudah tertutup.
PKR bukan saja tidak akan mempelawa, malah tidak mungkin menerima KJ sebagai ahlinya demi menghormati UMNO sebagai rakan kongsi dalam kerajaan.
Menyertai Bersatu juga tidak sesuai dan selamat bagi KJ kerana di dalam parti itu sendiri terdapat ramai pemimpin sedia ada yang turut mahu memburu jawatan Perdana Menteri.
Dengan itu, jika KJ memilih menyertai Bersatu, sukar baginya untuk melepasi penonjolan pemimpin sedia ada dalam parti itu seperti Hamzah Zainuddin, Azmin Ali dan malah Mahiaddin Md Yasin sendiri yang masih mengidam jawatan Perdana Menteri buat kali kedua.
Lain-lain parti seperti DAP, Gerakan, Pas atau Amanah, barangkali tersangat tidak sesuai untuk KJ menyertainya.
Di ketika yang sama, oleh kerana menunggu dengan setia kepada UMNO dan berharap diterima semua sebagai ahli suatu hari nanti sudah tidak lagi bermakna baginya, menubuhkan parti baru adalah langkah paling sesuai bagi KJ.
Dalam hal ini, KJ bukan saja mesti berani berbuat demikian, malah harus sedia melabur modal yang mungkin tidak sukar baginya dalam menghidupkan parti baru itu nanti.
Beliau wajib berani seperti Syed Saddiq untuk menubuhkan parti baru, bahkan jangan sesekali lupa bagaimana Mahiaddin dan Anwar Ibrahim, yang juga pernah dipecat daripada UMNO, tetapi akhirnya berjaya menjadi Perdana Menteri melalui parti baru yang mereka jadikan landasan perjuangan.
Untuk menjadi Perdana Menteri, berharap kepada UMNO semata-mata tidak lagi suatu pemburuan yang selamat.
Bagi Hishammuddin pula, berikutan adanya Akta Lompat Parti, langkah beliau agak tersekat sedikit untuk melangkah jauh selepas hukuman penggantungan yang diterimanya.
UMNO tidak memecatnya kerana statusnya sebagai Ahli Parlimen dan jika tindakan demikian diambil, ia akan membebaskan beliau membuat pilihan untuk menyertai parti lain.
Tetapi, dengan hanya keahliannya digantung, Hishammuddin di waktu yang sama turut tersekat daripada menyertai parti lain kerana ia akan menyebabkan kedudukannya sebagai Ahli Parlimen Sembrong tergugur.
Pendeknya, dengan hukuman itu, Hishammuddin akan terus “mereput” di kaki lima UMNO serta hampir pasti tidak lagi dicalonkan dalam PRU15 akan datang.
Hishammuddin juga dikira sudah tiada masa depan lagi dalam UMNO dan hanya membuang masa baginya waima untuk menyebut lagi nama parti itu.
Selepas KJ menubuhkan parti barunya nanti, eloklah beliau bersama-sama memperkuatkan parti itu.
Jika datuk dan bapanya pun meninggal dunia di luar UMNO, tak usahlah Hishammuddin gundah gulana untuk membuang terus UMNO dalam hidupnya.
– ShahbudinHusin 29/01/2023.

4.7

3

votes
Article Rating
Kongsikan artikel ini


APA KATA JIKA NURUL IZZAH SECARA SUKARELA MENGUNDURKAN DIRI?

Selama lebih dua bulan memegang jawatan Perdana Menteri, Anwar Ibrahim secara umumnya telah berjaya meletakkan dirinya sebagai ketua kerajaan yang amat membanggakan seluruh rakyat jelata.
Penampakan ke arah perubahan dan sebagai pemimpin reformis juga terlihat ada sinar di hujung terowong melalui kerja kuat dan satu demi satu pembaharuan yang diumumkannya.
Rakyat rata-ratanya gembira sehingga ke mana saja Anwar pergi, sambutannya amat membanggakan, disusuli pula harga ayam mula stabil, telur tidak lagi sukar diperolehi, nilai ringgit semakin baik, menu rahmah diperkenal untuk golongan susah dan beserta pelbagai kebaikan lainnya melalui lain-lain kementerian, negara ini tambah diyakini sedang berada di landasan yang betul untuk terus memacu kemajuannya.
Di sudut yang lain, penerimaan dunia dan pemimpin antarabangsa terhadap Anwar juga amat baik sekali dan ini memberi harapan lebih banyak pelaburan bakal mencurah tidak lama lagi.
Pendek kata, menjelang 100 hari sebagai Perdana Menteri yang detiknya bakal menjelang tiba, Anwar seperti sedang dipersiapkan untuk diraikan dengan pelbagai kejayaan dan pembaharuan yang menggembirakan semua orang.
Ditambah dengan bagaimana Anwar menunaikan satu demi satu janji terhadap Sabah dan Sarawak, diikuti dengan kepimpinan UMNO sedia ada kekal sepenggal lagi, kerajaan perpaduan ini sangat diyakini mampu bertahan tanpa gangguan sehingga PRU16 akan datang.
Serentak dengan itu, turut diyakini, kiranya kerajaan perpaduan ini mampu bertahan lagi, ia akhirnya bukan masalah besar untuk Anwar mampu bertahan sebagai Perdana Menteri sekurang-kurangnya selama tiga penggal.
Begitu pun, lantikan Nurul Izzah secara diam sejak 3 Januari lalu dan hanya terdedah semalam, 29 Januari sebagai penasihat kanan berkaitan ekonomi dan kewangan di PMO, telah merencatkan segala-galanya.
Tindakan Anwar melantik anak sulung perempuannya itu bukan dipertikaikan dari segi kelayakan, tidak menerima gaji atau sebagainya, tetapi apabila seorang bapa melantik anak sendiri berkhidmat di jabatan di bawahnya, ia dengan sendirinya membuka pintu fitnah, memberi peluru kepada lawan, membolehkan persepsi dijaja secara bermaharajalela serta bertentangan dengan moral reformasi.
Ia bukan saja tidak baik kepada Anwar sendiri sebagai seorang reformis yang jika diselak kembali ucapannya sejak puluhan tahun lalu yang didapati begitu banyak penentangan terhadap amalan mengutamakan keluarga dan anak-beranak, malah di waktu yang sama menyebabkan sesama PKR, PH dan penyokongnya sendiri jadi berbalah serta mula berpecah.
Yang terang-terang bercakap sudah tawar hati dan hilang keyakinan kepada Anwar juga mula kedengaran di mana-mana.
Bukankah jika tiada lantikan Nurul Izzah itu, atmosfera PH dan PKR sebenarnya aman-aman saja?
Anwar sendiri tentunya tidak perlu membuang banyak masa mengulas atau menjawab isu berkenaan jika tiada lantikan tersebut.
Dalam hal ini, sementara isu lantikan Nurul Izzah akan terus diperdebatkan entah berapa lama lagi, prestasi dan peranannya diperhatikan, kelibatnya disoroti sama ada ikut sama naik jet atau tidak jika Anwar ke luar negara misalnya, yang pasti kedudukan kerajaan perpaduan yang sebelum ini dibanggakan tidak lagi seutuh yang sepatutnya.
Percayalah, apabila rakyat mula mengomel dan mencemuh, sebagaimana banyak berlaku kepada beberapa kerajaan di seluruh dunia sebelum ini, ia tidak akan mampu bertahan dengan lama.
Sebagai langkah paling harmoni dan menunjukkan dirinya anak yang baik serta mahu melihat bapanya kekal lebih lama memimpin kerajaan perpaduan, apa kata jika Nurul Izzah sendiri menawarkan pengunduran diri secara sukarela daripada jawatan itu?
Lagi pun, sebagai Naib Presiden lantikan dalam PKR, walaupun tanpa jawatan sebagai penasihat kanan di PMO, beliau masih boleh menyumbang idea dan buah fikiran melalui pelbagai saluran kepada Perdana Menteri atas kapasitinya itu.
Jawatan itu pun tanpa gaji, jadi tiada sesiapa yang rugi jika mengundurkan diri.
Sebelum Anwar terus dikecam sambil tertekan dengan lantikan yang dibuatnya itu, Nurul Izzah, melalui pengunduran diri secara sukarela bererti sedia melakukan pengorbanan untuk mengembalikan kedamaian kepada kerajaan yang belum pun berusia tiga bulan.
Ini akan membolehkan dikenang dan terus disanjung, tidak mustahil akan memudahkan lagi laluan menjadi Perdana Wanita pertama suatu hari nanti.
– ShahbudinHusin 30/01/2023.

5

1

vote
Article Rating
Kongsikan artikel ini